Aspasia (war-dro 470 kent JK – war-dro 400 kent JK, (Ἀσπασία e gregach) a oa ur vaouez eus Miletos brudet abalamour ma taremprede ar politikour atenat Perikles ha ma oa un hetaira.\nPezh marbr herm e Mirdioù ar Vatikan, anv Aspasia skrivet war ar sichenn. Dizoloet e voe e 1777, eildelwenn roman eus un delwenn hellazat eus ar Vvet kantved kt JK, ha marteze maen-bez Aspasia.\n3 Ar vuhez en Aten\n4 Flemmadoù ha tamalloù\n5 Dibenn he buhez\nN'ouzer ket nemeur a dra diwar-benn he buhez. En Aten e veve ha levezoniñ a reas Perikles ha politikerezh kêr Aten. Meneget eo hec'h anv e skridoù Platon, Aristofanes, Ksenofon, ha re all, c'hoazh.\nSkrivet o deus ivez e oa ur c'hast hag un houlierez, goude ma ne vije ket a-du an istorourien a vremañ, abalamour, emezo, ma oa skrivagnerien flemmus darn eus ar skrivagnerien-se hag e felle dezho noazout da Berikles.\nIstorourien all a lavar zoken ne oa ket un hetaira, nag ur c'hast, hag e oa dimezet da Berikles. Ur mab he doa bet gantañ, anvet Perikles ar Yaouankañ, a voe jeneral en arme Aten, hag a voe lakaet d'ar marv war-lerc'h emgann an Arginousai. Soñjal a reer e voe serc'h da Lysikles, ur politikour all, ha jeneral ivez, war-lerc'h marv Perikles an Henañ.\nGanet e oa Aspasia e kêr Miletos, a zo hiziv e proviñs Aydın, e Turki. Diwar he ziegezh n'ouzer nemet gwall nebeut a dra: Aksioc'hos e oa anv he zad, hag anat e oa e oa un den a beadra rak ne oa nemet tud pinvidik hag a c'halle paeañ evit un deskadurezh vat evel an hini he devoa bet. Hervez skridoù kozh zo e c'hallje bezañ bet ur brizoniadez a vrezel deuet da vout sklavez, met n'eus tamm kred ebet enno [β]. Petra zo kaoz e teuas da Aten n'ouzer ket gwelloc'h. Dizoloet ez eus ur bez eus ar IVe kantved ha skrivet warnañ anvioù Aksioc'hos hag Aspasios. Diwar-se en deus klasket an istorour Peter K. Bicknell adsevel tiegezh Aspasia hag e liammoù gant Aten. Hervezañ e oa liammet gant Alkibiades II Scambonidae, a voe harluet (ostrakizet) eus Aten e 460 kent JK, hag en dije tremenet amzervezh e harlu e Miletos.  Bicknell a gav dezhañ ez eas an Alkibiades koshañ, war-lerc'h e harlu, da Viletos, da zimeziñ da verc'h un den anvet Aksioc'hos. Distroet e vije neuze da Aten gant e wreg nevez hag he c'hoar yaouankañ, Aspasia. Hervez Bicknell e oa anvet Aksioc'hos o bugel kentañ (eontr an Alkibiades brudet), hag Aspasios an eil. Lavarout a ra ivez e reas Perikles anaoudegezh gant Aspasia en abeg d'e zarempredoù gant tiegezh Alkibiades.\nAr vuhez en AtenAozañ\nSokrates o tennañ Alkibiades a-dre divvrec'h Aspasia, Jean-Baptiste Regnault, 1785\nHervez testenioù ar skrivagnerien gozh eta, ha mont a ra un nebeud istorourien a vremañ a-du ganto memes tra, e teuas Aspasia da vezañ un hetaira en Aten, ha moarvat da ren ur fouzhlec'h. An hetairezed a oa dudierezed a vicher ha tud a renk uhel.\nOuzhpenn bout koant ne oant ket evel merc'hed all kêr Aten, rak desket e oant, desket-bras zoken evel Aspasia, dizalc'h evit an arc'hant, ha paeañ tailhoù a raent ivez. Merc'hed "dieubet" a-walc'h e oant eta, hag Aspasia a zo ur skouer anezho. Hervez Ploutarc'hos e veze keñveriet Aspasia ouzh Thargelia, un hetaira a wechall, eus Ionia ivez. Evel estrenez ha marteze hetaira ouzhpenn, e oa diac'hub diouzh redioù ur wreg serret warni dorioù he zi, ha dre se e oa aotreet dezhi kemer perzh e buhez foran ar geoded. Dont a reas neuze da vout serc'h ar politkour Perikles war-dro penn-kentañ ar bloavezhioù 440. Torret e voe an dimeziñ etrezañ hag e wreg (war-dro 445), ha mont a reas Aspasia da chom gantañ, goude ma n'eo ket peursur e oant dimezet.\nO mab, Perikles ar Yaouankañ, a voe ganet war-dro 440 moarvat. Gwall yaouank e oa Aspasia, ma c'hanas ur bugel all diwar Lysikles war-dro 428 kent JK.\nSokratez o kerc'hat Alkibiades e ti Aspasia, gant Jean-Léon Gérôme (1824–1904), livet e 1861.\nFlemmadoù ha tamalloùAozañ\nBrudet e oa Aspasia da c'houzout kaozeal ha kuzuliañ ha n'eo ket hepken evel un dra gaer da welout. Hervez Ploutarc'hos, e teuas o zi en Aten da vezañ ul lec'h darempredet gant ar speredoù lemmañ hag ar gwellañ skrivagnerien ha prederourien, betek Sokrates. A-hervez e teue ar wazed gant o gwragez zoken d'he selaou.\nPenn Perikles, Altes Museum, Berlin.\nDanielle Jouanna, Aspasie de Milet, Fayard, Paris, 2005 (ISBN 221361945X).\nNicole Loraux, « Aspasie, l'étrangère, l'intellectuelle », La Grèce au Féminin, Belles Lettres, en dastumad « Histoire », Paris, 2003, p. 133-164, (ISBN 2-251-38048-5).\nClaude Mossé, La Femme dans la Grèce antique, Complexe, Bruxelles, 1999 (kentañ embannadur e 1983) (ISBN 2-87027-409-2).\n↑ 1,0 1,1 ha1,2 D. Nails, The People of Plato, 58–59\n↑ R.W. Wallace, Review of Henry's book\n↑ Aristophanes, Acharnians, 523-527\n↑ R. Just,Women in Athenian Law and Life",144\n↑ 10,0 ha10,1 "Aspasia". Encyclopaedia Britannica. (2002).\n↑ ref name="Pl24">Plutarch, Pericles, XXIV\nAdtapet diwar « https://br.wikipedia.org/w/index.php?title=Aspasia&oldid=1765318 »\nDernière modification le 25 Eos 2017, à 07:45\nKemmoù diwezhañ degaset d'ar bajenn-mañ d'an 25 Eos 2017, da 07:45.


Accueil / Lec'h / Breizh / Un uzin saout e Kommanna ?\nBernard Le Bars 2 July 2019\nUl labourer-douar en deus savet ur raktres evit kreskiñ niver e chatal eus 150 buoc’h da 400. Chom a rafe ar saout e-barzh savadurioù. Metanaet e vefe an hañvouez ha strewet ar restachoù war ar parkeier.\nEnklask foran ebet. Un diskleriadur hepken. Setu pezh a lavar al lezenn. Spontet eo bet ar c’hevredigezhioù a zifenn an endro. Divizet eo bet ganto sevel ur vanifestadeg d’ar Sul 30 a viz Even e Kommanna. 600 den a oa deuet da vanifestiñ en ur mod habask. En o zouesk an UDB evel-just. Sellit ouzh keleier Frañs 3 Breizh disul paseet da 7e noz.\nJ.Y. Kermarrec (APPMA)* hag Arnaud Clugery (Dour ha Stêrioù Breizh) o deus displeget mat an traoù ouzh ar mikro a-raok ma vefe graet tro ar vourc’h gant ar vanifesterien.\nSavet ez eus bet ur stankell war an Elorn e Sizun e 1979 gant Sindikad Oglenn an Elorn. Ennañ Brest meurgêr, Landerne, Landivizio ha kumunioù all. Dont a ra dour bro Brest eus lenn an Dreneg. Evet e vez an dour gant 350 000 den. Diskennet e vez live al lenn (110 ha) e-pad an hañv betek fin miz Here, d’ur mare ma vez treut an Elorn. Dont a ra dour al lenn eus an Elorn, kudenn ebet ganti, prop eo. Dont a ra ivez eus ur stêr all hag a dreuz Kommanna. En he c’hichen emañ ar raktres uzin saout. Prometet eo bet gant al labourer-douar e vefe taolet evezh gantañ. Met riskloù a chom, bugoù a c’hoarvez alies. Ha gant ar glav e teuio ar restachoù lous d’ar stêr ha goude d’al lenn.\nBresk ha kizidik eo lenn an Dreneg. Meur a wech eo bet difennet dija mont da gouronkañ enni peogwir e oa deuet an dour da vezañ dañjerus evit ar yec’hed. Setu, n’eo ket dav kemer ur riskl ouzhpenn. Ar c’hevredigezhioù o deus goulennet e vefe nac’het ar raktres gant ar prefed hag e vefe krouet kentoc’h un takad gwareziñ dour al lenn. Nec’het eo ivez Sindikad an Elorn evit kalite an dour ha votet en deus kuzul-kêr Kommanna a-enep ar raktres.\nDilun en deus kemennet ar prefed e vefe savet un enklask foran hag ur studiadenn skogañ (étude d’impact) evit derc’hel kont eus ar 160 ali ha skrid-goulenn bet resevet gantañ, eus trowardroioù al lenn hag eus vot ar gumun.\n* “Association de pêche et de protection aquatique de l’Elorn”\nShare the post "Un uzin saout e Kommanna ?"


Le Télégramme - Spered ar vro - Jeremy Le Floc’h. Paotr ar bagoù\nJeremy Le Floc’h. Paotr ar bagoù\nPublié le 03 janvier 2019 à 07h00\nJeremy Le Floc’h en deus digoret e stal kalvez-bagoù e Kameled e miz Gouere 2018.\nGwechall e veze o vageal war meurvorioù ar bed. Bremañ e vez c’hoazh war ar bigi, met war an douar. Jeremy Le Floc’h en deus digoret e stal kalvez bagoù e Kameled 6 miz zo.\nEn diavaez : ar mor, ar porzh, ha sterlink an driñsoù en avel yen. En diabarzh : son an heskenn vras ha c’hwezh ar c’hoad pin hag ar c’hoad derv. Jeremy Le Floc’h zo deuet en-dro war an tamm douar patatez-mañ daou vloaz zo, goude bezañ bet o kantreal e-pad dek vloaz en Antilhez, Indonezia pe Sina, pa oa-eñ ofiser war bigi koñvers bras. « Bleniañ a raen ar vag pe labourat a raen e sal ar c’heflusker », a gont an den yaouank. Bremañ emañ Jeremy o kempenn pe o fardañ bigi koad en e garrdi bras, war porzh Kameled, e ragenez Kraon. War dor ar stal : ur banell e-lec’h m’eo skrivet ‘’Jeremy Le Floch. Kalvez bagoù’’. Ul liamm kreñv en deus an den gant ar brezhoneg : desket en doa ar yezh gant e dud kozh eus bro Garaez, pa oa-eñ krennard. Derc’hel a ra da gomz gant tud ar vro : « dont a ra gwech an amzer ur c’halvez bagoù kozh da welet ac’hanon. Poan ‘m eus da gompren anezhañ a-wechoù, met plij’ra din eskemm gantañ ! » Desket en deus gant aked gerioù e vicher e brezhoneg.\nAtalieroù an Ifern\nEvit gellout sevel e stal en deus heuliet Jeremy ur stummadur e atalieroù an Ifern e Douarnenez. « Abaoe an oad a 18 vloaz am boa c’hoant d’o’r un dra bennak gant ma daouarn, emezañ. Met gwelloc’h ‘m eus kavet kenderc’hel gant ma studioù da gentañ. Graet ‘m eus skol an ofiserien-vor en Havr-Nevez. Daou vloaz zo ‘m eus divizet tremen ar CAP kalvez-bagoù. Diaes eo bet ar stummadur, rak an darn vrasañ eus ar stajidi all a oa kilvizien dija. Ur bern traoù ‘moa da zeskiñ neuze ! » Bemdez en em gav Jeremy abred diouzh ar mintin, pa vez noz-du c’hoazh. « Evel-se on avañset mat pa en em gav poent ar banne kafe da 8 eur mintin ! », emezañ. Labour zo ! Sikouret eo bet Jeremy e-pad daou viz gant daou baotr all, evit gellet mont buanoc’h war-raok.\nE korn ar c’harrdi : ur vag koad stumm bro Iwerzhon, anvet ‘’curragh’. « Goudoret e vo ar grogenn gant lien koltaret, a zispleg Jeremy. Muioc’h evit kant eurvezh labour zo evit fardañ ur vag evelse ». En un tu all : ur vag eus 1920. « Ret eo reneveziñ pont hounnezh penn-da-benn. Echu vo ac’hann da fin miz Genver, ma labouran mat », emezañ. Evit reneveziñ ar bigi e ranker kaout danvezioù a-zoare. Aze ‘mañ an dalc’h : « c’hoant ‘moa da labourat gant koad ar vro met n’eo ket posuspl. Re glouar eo an amzer e Breizh : n’eo ket solud a-walc’h ar c’hoad tourmantin. Mat eo evit sevel tiez met pas evit ar bigi. Hennezh zo o tont eus Siberi ! » Mod all e teu ar c’hoad derv eus bro Mayenne. Bigi all zo o c’hortoz o zro. En o zouez : hini Jeremy, ur vag da vont da bourmen eus ar bloavezhioù 1960. Peadra da reiñ c’hoant d’an den yaouank da vont war-raok, evit gellet mont da vageal, pa deuio en-dro an nevez-amzer !\nKalvez bagoù (pe bigi) : charpentier marineSal ar c’heflusker : salle des machinesAr grogenn : l’enveloppeKoad tourmantin : bois de mélèzeKoad derv : bois de chêne.\nJérémy Le Floc’h a d’abord parcouru les mers du monde dans la marine marchande, avant de revenir sur la terre ferme. Il n’a pas pour autant quitté le monde des bateaux : le jeune homme s’est installé comme charpentier de marine il y a six mois sur le port de Camaret-sur-Mer, en presqu’île de Crozon. Il rénove de nombreux bateaux de promenade et en fabrique même d’autres de A à Z. Le travail ne manque pas. Un jour, Jérémy trouvera peut-être le temps de réparer son propre bateau, qui attend tranquillement son tour au fond du hangar !


Pajenn:Guillouzic - Bue Zant Ervoan, 1894.djvu/38 - Wikimammenn\nPajenn:Guillouzic - Bue Zant Ervoan, 1894.djvu/38\ndreger, mont a rez d’ho c’had hag a laraz d’he : « En han ’Doue, me ho ped, gret eta ar peuc’h entre-oc’h. » Med ho zri a larjont penoz a virjeint ho droejo, ha na blegje hini anhe. Ervoan a oa o vont da laret an oferen, hag a laraz d’he chom da c’hortoz anean ha pidi erfad enpad he oferen ; « Goude an oferen, eme-han, a deufet d’am c’had. » Chom a rejont en oferen ar zant, ha ben a oa achu, na oaint ken ar memez re, prest a oaint breman d’ober ar peuc’h, hast ho defoa zoken da welet ar barner zantel o tont d’ho c’had. — « Otro, eme-he, barnet hon frosez vel a garfet, ni rei pez a larfet. » — Zenti rejont outhan ; ha Javre lare goude penoz a oa bet distroet ho c’halono dre bedenno ar zant ; adaleg neuze a deujont oll da vean mignonet ar gwellan.\nAgant-se, d’an amzer-ze a c’hoanteaz da Roue Franz, Fulup IV, hanvet en gallek Philippe le Bel, war eun digare benag, lakat eun truaj disleal war mado iliz Landreger ha re an dud a iliz ; dont a reaz tud a beurz ar Roue da\nAdtapet diwar « https://br.wikisource.org/w/index.php?title=Pajenn:Guillouzic_-_Bue_Zant_Ervoan,_1894.djvu/38&oldid=127422 »


Quenta quevren - An trede Chabistr - Wikimammenn\nQuenta quevren - An trede Chabistr\nYouen-Yan-Lois Derrien, 1779-1792 (?) (p. 10-13)\n◄ An eil Chabistr. Ar vertuz hac an excellans eus an devotion An trede Chabistr. Penaus e c’happarchant an devotion ouz peb seurt vocation tud Ar pevare Chabistr. Penaus eo necesser caout ur C’honducteur pe un Directeur evit antren hac avanç en devotion ►\nPenaus ec’h apparchant an Devotion ouz peb seurt vocation tud.\nDOue, pa groueas ar Plant, a c’hourc’hemennas, ma tougfe peb hini anezo e frouez diouz e seurt ; evelse ivez e c’hourc’hemen d’ar Gristenien pere eo ar Plant beo eus e Ilis, ma tougint frouez a zevotion peb hini hervez e stad hac e vocation. An devotion a dle beza exercet en ur fæçon gant an Digentil, hac en ur fæçon all gant ar Païsant, en ur fæçon gant nep so servicher pe servicheres hac en ur fæçon all gant nep so mestr pe vestres, er fæçon-mâ gant nep so e priedelez hac er fæçon hont gant nep na d’e ma quet : hac ouzpen so, ret eo accommodi an exerciç eus an devotion diouz an nerz, diouz an afferou ha diouz an deveriou en deveus peb-unan.\nLivirit din, Philotee, hac en a ve apropos da nep en deveus tud da c’hoüarn ebarz er bed, choum er solitud evel ar Chartreuset pe an Ermitet ? Ha ma na falfe quet d’ar re a so e priedelez acquisita netra muguet ar Gabucinet ; ma falfe da un Artisan pe da ul Laboureur choum epad an deiz en Ilis evel ar religiuset ha ma teue ur C’hrec da zilesel ar sourci eus he famil hac eus he zieguez, pe ur servicheres da zilesel he servich evit tremen ar mintiniou hac ar pardaeziou het-a-het en oræson, ha ne ve quet hounnez un devotion ridicul hac un devotion direglet hac insuportabl ? Ar faut-se a erru cousgoude alies ; hac evel-se tud ar bed, pere ne zifarantont quet ar guir devotion diouz ar fals devotion eus ar re a sonch dezo beza devot, a zeu da vurmuri ha da vlam an devotion, pehini ne de quet caus d’an disurziou se na cals na nebeut.\nNon, Philotee, ne deus netra vouaz eus an devotion-se, peb-tra so vell anezi, ha mar mir ouz-unan bennâc na ra e zever hac e servich ervez e vocation hac e stad, certenamant nemet ur fals devotion nedeo. Ar venanen, eme Ariftod, a den he mel eus ar fleurachou, hep noasout dezo oc’h o lesell antier ha fresq evel ma int cafet ganti ; mæs ar guir devotion a ra c’hoaz guell : rac ouzpen na noas da nep seurt vocation na da nep seurt affer, e teu so quen d’o renta caeroc’h hac agreaploc’h. Peb seurt mein precius o veza tolet er mel a luguern mui a se peb-unan en e liou ; ha peb den ivez a zeu da veza cals agreaploc’h en e vocation hac en e stad pa en em ro d’an devotion : ar sourci eus ar famil a vez rentet pesiploc’h a se ? ar garantez etre ar priedou a vez sinceroc’h, ar mestr a vez servichet gant mui a fidelite, ha peb seurt occupation a vez cafet eassoc’h ha douçoc’h a se.\nUn errol eo ha memes un heresi fallout banissa ar vuez devot eus a douez ar Soudardet, eus a douez an Artisanet pe al Labourerien, hac eus a douez an dud demezet. Guir eo, Philotee, penaus en seurt vocationou-se ne aller quet exerci an devotion pehini ne gonsist nemet o contempli, ha ne de propr nemet d’ar Venec’h ha d’al Leaneset ; hoguen beza ez eus devotionou all, hac a so propr evit perfectioni ar re so er bed o veva : Abraham, Isaac, Jacob, David , Job, Tobias, Sara, Rebecca, ha Judith, a ro testeni a quememâ el Lesen ancien ; hac el Lesen nevez Sant Joseph, Lydia, ha St. Crêpin a oue devot ha parfet meurbet en o bouticlou : Santes Anna, Santes Martha, Santes Monica, Aquila, Priscilla, a oue devot ha parfet en o ziegueziou : Cornelius , Sant Sebastien, Sant Mauriç, a oue devot ha parfet en armeou ; Constantin, Helena, Sant Lois a oue devot bras ivez en o Falesiou.\nAdtapet diwar « https://br.wikisource.org/w/index.php?title=Quenta_quevren_-_An_trede_Chabistr&oldid=118673 »\nKemmoù diwezhañ degaset d'ar bajenn-mañ d'an 8 Eos 2018, da 14:37.


Ar Vadiziant - Wikimammenn\nL. Prud’homme, 1817 (p. 209-215)\n◄ Ar Golo biniguet Ar Vadiziant Ar Gonfirmation ►\nVoar ar Vadiziant.\nAr Vadiziant a so ur sacramant a effaç ar pec’het originel, hac on groa christenien, bugale da Doue ha d’an Ilis. Bezàn eo an oor eus an oll sacramancho ; na eller receo hini ep bezàn badezet. Effaci a ra hac ar pec’het originel hac ar pec’hejo-all gant an oll boan dleet deze. Rac, eme sant Paul, n’en deus na poan na damnation evit ar re a so en Jesus-Christ dre ar Vadiziant. Mar bezet eta en noad, ha coupabl a bec’het pa recever ar Vadiziant, e ve effacet an oll bec’hejo. Mæs an ignoranç, ar panchant d’an drouc, an infirmiteo spirituel pe corporel, evel an necessite da vervel, n’en dint quet distrujet er bed-màn ; na vezer dilivret a-neze nemet goude ar resurrection general. An delivranç-se, eme S. Augustin, a ell bezàn sellet evel un effet eus ar Vadiziant.\nAr Vadiziant on groa bugale da Doue dre ar vuez nevez a recevomp en J. C. peini a ro dimp ar gouir da henvel Doue on Tad, ha da sellet an env evel on heritaich. Hon ober a ra bugale d’an Ilis, raс on lacaat a ra en renq e mempro hac en gouir da barticipàn er sacramancho, hac en oll vado spirituel an Ilis. Ar Vadiziant a imprim en ine ur c’haracter ineffaçabl : Pep hini na ell bezàn badezet nemet ur veich. Na eller quet bezàn salvet a-nez ar Vadiziant. Piou benac, eme on Salver, n’en deo quet hadganet dre an dour hac ar Speret-Santel, ne antreo quet en Rouantelez an env. Tout, evel bugale Adam, on deus an taich pe ar pec’het originel ; na ell bezàn effacet nemet dre ar Vadiziant. Paëron ha maërones a bresant d’an Ilis an hini a dle bezàn badezet, a ro dezàn an hano, a so test eus ar Vadiziant, hac evel caution, e respontont evit ar buguel. Evit bezàn paëron ha maërones, eo ret bezàn catholic, confirmet mar deo possubl, hac a vuez vad. Bezàn e zint an tado hac ar mamo spirituel eus ar buguel.\n1°. Ret eo d’ar paëron ha d’ar vaërones bezàn catholic : an Ilis n’e deus quet a gommerç gant an heretiquet, ar schismatiquet ; hac ar re ne dint quet e mempro n’o deus quet ar gouir da bresanti dezi bugale, ha da respont evite.\n2°. Ret eo e vent instruet mad. О dever eo, en cas a ezom, instrui o fillor pe o fillores ; ha penaus e c’hellont en ober ma ne dint quet instruet ? Tado ha mamo ; groet attantion voar ar choas eus an tado hac ar mamo spirituel eus o pugale.\n1. Ar buguel a chom ous door an Ilis ; n’en deo quet dign da antren ; rac dre ar pec’het originel eo buguel da satan.\n2. Ar Belec a c’huez voar ar buguel, en croas, evit chasseal an drouc-speret dre vertu ar Speret Santel, peini a so hanvet ar c’huez a Doue, hac evit disque penaus an diaoul a so chasseet dre verito J. C. maro er groas.\n3. Ober a ra sign ar groas voar dall ar buguel evit ober da entent e tlefo ober oeuvro ur c’hristen ep ruyàn.\n4. Ober a ra sign ar groas voar beutrin ar buguel, evit ma tougo en e galon croas Jesus- Christ ; rac ar vadiziant en deus e oll ners a groas, maro ha passion on Salver.\n5. Rei a rer d’ar buguel an hano eus ur sant pe ur Santes, evit bezàn e vodel voar an douar, e batron hac e avocat dirac Doue.\n6. Ar Belec a ra voar ar buguel cals a gonjurationo evit chasseal an diaoul dindan buissanç peini emàn, evel buguel da Adam.\n7. Laquaat a ra holen en gueno ar buguel, evit rei da entent penaus e c’houlen ah Ilis evitàn an holen a furnez hac ar gout eus an treo celestiel.\n8. Laquaat a ra hall en diou fran ha diou scouarn ar buguel, evit imitan J. C. peini en em servigeas eus e graich evit guellaat un den mud ha bouzar.\n9. Ober a ra recitàn ar Gredo hac ar Bater, d’ar paëron ha d’ar vaërones en hano ar buguel, rac an Ilis na receo evit bezàn badezet nemet ar re a ra profession da gredi en J. C., ha da veva en fe an Ilis.\n10. Ober a ra promesseo ar Vadiziant, dre bere ar buguel a renonç da satan, d’e bompo, d’e œuvro, evit heuil J. C.\nEn ur ober reflexion voar ar ceremonio santel-se, e c’hallo pep hini cavet matier evit renouveli d’ar bianàn ur veich ar bloas, ar vœuyo pe ar promesseo eus ar Vadiziant. Ur c’hristen na dle jamæs manca d’an dever se. Lavaret a dle : « Mên a renonç a greis ma c’halon da satan, d’e œuvro, d’e bompo, da vaniteo, da vaximo ar bed ha d’ar pec’het. Ne c’houlennàn heuil nemet Jesus ; evitàn epquen e fell dîn bevàn ha mervel, en hano an Tad, hac ar Map, hac ar Speret-Santel. Amen.\nAt pec’het Originel.\nNon-obstant ma ve effacet an oll bec’hejo dre ar Vadiziant, ar sacramant-se couscoude a so principalamant instituer evit effaci ar pec’het originel. Doue n’en deus quet groet ar maro ; an den a voe crouet immortel ha hanval ous Doue. Ar maro n’en deo antreet er bed nemet dre anvi an diaoul. Adam, tad an oll, a bec’has, hac e bec’het evel e oll suito a dremenas d’e vugale. Ep ar fe eus ar pec’het originel, eo impossubl compren an den ; mæs dre ar pec’het originel e comprenomp ar sourcen valhurus eus on inclinationo corrompet, eus on panchant d’an drouc, hac on oll miserio er bed-màn. Ar pez a santomp a vras hac a isel, a ners hac a fallantez, a disq dimp sclær penaus eo corrompet on natur ; rac Doue, ar justiç memes, na ell treti erguisse crouadurien capabl d’en anaveout ha d’en caret, ma ne vent quet criminal. An necessite eus ur Redampteur, parconsequant ar fondamant eus on religion santel a so fontet voar ar pec’het originel. Ya, eme S. Paul, an oll o deus pec’het en Adam. Evelse, eme an abostol, eo antreet ar pec’het er bed, hac ar maro dre ar pec’het. An oll Scritur sacr a goms hac a assur ar pec’het originel. Hon Salver biniguet J. С. en deus toret penn ar serpant, evel m’en prometas Doue pa drompas an drouc-speret on mam Eva, ha homàn e friet o c’hober dezàn dibri eus ar froez difennet. Ar pec’het-se a yoa grevus. Bezàn e voa ur pec’het 1. a ourgouil, rаc on tad hac on mam Adam hac Eva a falveas deze bezàn hanvel ous Doue. 2. a guriosite, o falveout deze gout ar pez a voa difennet oute. 3. a c'hourmandis, o tibri eus ur froez peini a voa caer da velet ha mad da dibri. 4. a infidelite ; rаc Eva a breferas testeni ar serpant da hini Doue, hac adam hini e briet da Doue memes. 5. a desobeissanç ; rаc dibri a regeont eus ar froez peini o rentas malhurus gant o c'holl bugale. Gloar eta da J. С. incarnet, maro ha resuscitet evit on prenan.\nAdtapet diwar « https://br.wikisource.org/w/index.php?title=Ar_Vadiziant&oldid=118114 »\nKemmoù diwezhañ degaset d'ar bajenn-mañ d'an 6 Eos 2018, da 15:07.


Buhez ar Sent/1912/Itron-Varia-Drugare - Wikimammenn\nBuhez ar Sent/1912/Itron-Varia-Drugare\n◄ Lin Itron-Varia-Drugare Kleophas ►\nPevare devez warn-ugent a viz Gwengolo\nGouel an Itron-Varia-Drugare\nEn amzer gwechall, an darn vrasan hag an darn wellan eus ar Spagn a oa dindan galloud ar Vorianed, hag eun niver bras a gristenien, sklavourien dindane, a oa en danjer da nac’h o fe ha da goll o baradoz.\nRouanez an nenv hag an douar, o welet kemend-all a reuziou o skei he bugale, a deurvezas diskouez he zrugare en o c’henver. En noz gouel Per-en-ereou, en em ziskouezas da Ber Nolask, den a beadra hag a zantelez, hag e lavaras d’ezan e vijent laouen bras, he Mab ha hi, ouz e welet o sevel eun Urz menec’h a vije o labour pemdeziek diframman ar gristenien eus adre daouarn an Turked. En nozvez-ze c’hoaz, ar Werc’hez vinniget a ziskennas ive da gât Raymond Pennafort ha Jemz I, roue Aragon, hag a lavaras d’eze rei gwellan ma c’halljent an dorn da Ber Nolask da gas endro al labour vras he devoa fiziet ennan.\nAn de war-lerc’h, Per, Raymond ha Jemz a ’n em glevas o zri. Hanvan a rejont an Urz neve Urz Itron-Varia-Drugare evit dasprenan ar sklavourien. D’an 10 a viz eost 1218, e oa en e zav. Evit mont ennan, ouspen an tri le ordinal a zentidigez, a baourente hag a c’hlanded, e renked toui chom er prizon evit ar sklavourien, pa ne vije ket a arc’hant awalc’h da baean o frankiz. Ar roue Jemz a roas d’an dasprenerien ôtre da zougen skoued e armou war o skapular, hag ar pab Gregor IX a gavas mat ive gwelet sevel eun Urz neve a dlee diskouez kement a garante en kenver an nesan.\nGant bennoz Doue ha skoazel ar Werc’hez, Urz Per Nolask a oe kaset dre ar bed holl. E venec’h, brudet dre o c’harante hag o zantelez, a implie o holl amzer o tastum aluzennou e-touez ar gristenien evit dasprenan o nesan, hag a chome o-unan er prizon pa n’hallent ket, ahendall, delivran o breudeur kristen.\nEvit trugarekât Doue hag ar Werc’hez eus ar madoberou diniver o devoa skuilhet war ar gristenien, dre an Urz neve-ze, ar pab Innosant XII (1691-1700), a c’hourc’hemennas ober dre an Iliz a-bez, d’ar 24 a viz gwengolo, gouel Itron-Varia-Drugare.\nTorret chaden ar bec’herien.\nD’ar re zo dall roët sklerijen ;\nPellaet diouzomp pep droug dalc’h-mat,\nHa goulennet d’imp pep seurt mad\nDiskouezet ez oc’h eur vamm vad\nEn kenver an dud emzivad,\nGrêt m’hon selaouo an hini\nAdtapet diwar « https://br.wikisource.org/w/index.php?title=Buhez_ar_Sent/1912/Itron-Varia-Drugare&oldid=38210 »\nKemmoù diwezhañ degaset d'ar bajenn-mañ d'an 6 Gou 2012, da 07:33.


Kelenner war an ekonomiezh e skol-veur Roazhon 1 eo Yann ar Meur. Arbennik eo war ar sistemoù arc'hantaouiñ lec'hel. PDG an embregerezh "Ressources Consultants Finances" eo ivez; ganti en deus bet savet ar poellad "Regards" hag a vez implijet kalzik er strollegezhioù foran.\nWar dachenn ar sevenadur eo brudet paotr ar C'hastell-Ne' evit bezañ ur soner bombard ampart (tapet gantañ ar maout 'ba Gourin asambles gant Michel Toutous), hag evit bezañ bet 'mesk an dud yaouank o doa lañset festival an Amzer Nevez. Kontet en deus bet e eñvorennoù 'barzh al levr Soner (titl orin : Sonneur, Coop Breizh, 2002, bet lakaet e brezhoneg gant Stefan Moal).


Venere e Marte (Botticelli) - Wikipedia\nVenere e Marte (Botticelli)\nVenere e Marte (Gwener ha Meurzh)\nSandro Botticelli, war-dro 1483\nNational Gallery Londrez\nVenere e Marte zo un daolenn gant Sandro Botticelli er XVvet kantved. Ul livadur tempera war goad eo, 69 x 173 cm, graet e 1483 hag a weler hiriv e National Gallery Londrez.\nTaolennet eo an doueez Gwener, doueez ar Gened o sellout ouzh Meurzh, doue ar brezel, o kousket, marteze war ar gwele ma oant o chouriñ.\nSimonetta Vespucci an hini e vefe Gwener amañ, ha Giuliano de' Medici e vefe Meurzh.\nTeñval eo ster an daolenn, evel alies en oberennoù an Azginivelezh. Krediñ a reer ez eo alegorienn ar garantez a zo amañ, hag ez eus kaoz eus galloud ar garantez (Gwener -Denegezh) trec'h war nerzh ar brezelour (Meurzh - distruj), hervez ar gelennadurezh nevezplatonek, rak Platon a wele ar garantez evel un nerzh speredel.\nKarantez trec'h d'ar Feulster a c'hallfe ivez bezañ alegorienn ar briedelezh. Ur skouer e tlee bezañ eus teoriennoù ar prederour Marsilio Ficino, a gelenne e veze degemeret gwelloc'h ar galv d'ar vertuz gant skeudennoù plijus.\nPajennoù National Gallery Londrez.\nAdtapet diwar « https://br.wikipedia.org/w/index.php?title=Venere_e_Marte_(Botticelli)&oldid=1818969 »


Bretagne Sud / Nord, lieux, sites insolites | Séjour, Week-end Bretagne\nDegemer mat e Pennestin, ur gêr gouronkañ dudius anezhi. Ouzhpenn un dek traezhenn bennak a draezh munut a-hed 25 kilometr war an aod... Stank eo spletoù al lec'hiad-se met gant tornaodoù melendu...\nDegemer mat e Begerel. Ur gêr vihan hoalus enni straedigoù eus ar Grennamzer. Gant foar al levrioù kozh a vez aozet enni bep bloaz e vez desachet e-leizh a dud entanet ganti kerkoulz ha...\nUnan eus lec’hioù kaerañ ar c’hornad eo enezennig Sant-Kado hag aber an Intel, anezhi ur pleg-mor hag en em gav meur a stêr enni. Mont a ra an istregi, ar gourinizi hag ar geunioù da dresañ ur...\nAr gêr vihan-se, tamolodet en aber c’hlasvezek an Aven, zo brudet gant skol al livourien, a oa bet Gauguin mestr anezhi. En ur bourmen a-hed an aber, en ur vont en tu all d’an treuzelloù, eo aes...\nN’eo nag un touell nag ur chaoser mogeriet dleet d’ur Vauban ekologour ha trelatet. Un dra dibaot eo a-fed douaroniezh, un nemedenn eston en natur a laka emgav ganeoc’h evit bale a-rez an dour hag...\nKêr eskobel gozh Dol, ur gêr war dreuzoù Breizh, a zispak he zeñzorioù savouriezh d’ar weladennerien. Iliz-veur sant Samzun, fleurenn ar stil gotek breizhek, tiez eus ar Grennamzer… Testenioù eus...\nTornaodoù sonn skoet gant ar mor hag an avelioù, dismantroù un abati gozh e skeud ur mell tour-tan… Bamet e vezer gant al lec’h… E Beg Lokmazhe e hañval holl berzhioù dibar Breizh en em gavout....\nE-kreiz Bro-Bagan emañ Kerlouan. Plijout a ra d'an dud gant he zevennoù geotek hag an aergelc'h dibar a zo enni. A-dreñv pezhioù reier o stumm iskis e c'haller gwelet ur gêriadenn he zoennoù soul...\nN’eo ket al Liger ur stêr-veur ken sioul ha ma soñj d’an dud. Gouez eo ha ne baouez ket da sebeziñ an dud gant he redoù, hec’h enezennoù, he reuzeulennoù traezh… War c’hlann dehou hec’h aber, ar...\nUnan eus « Kêrioù bihan neuziet-kaer » kaerañ Breizh ez eo moarvat Roc’h-an-Argoed. Pediñ a ra ac’hanoc’h d’ober ur veaj en amzer. Sellit pegen brav eo he ramparzhioù, he c’hastell...\nFlondrenn ar Blavezh, a dreuz bro Pondi ag an norzh d’ar c’hreisteiz, a ginnig un ardremez glazvezek dudius-meurbet. Met ar chapelioù hag ar feuteunioù a-leizh eo dreist-holl zo danvez ur sell...\nGant he mogerioù kreñv eo heñvel a-walc’h Gwenrann ouzh ur seurt “Carcassona ar c’hornôg”. A-dreñv ar gouriz maen-se avat e weler splann, gant toennoù maen-glas an tiez kozh, emañ ar gêr arz hag...\nVillae giz Toskana, gwaregoù ha kinkladurioù gant brikennoù, kolonnegoù war valir, gwez-olivez o delioù o vordrouzal war ar savennoù, roz ha gwiniegi o fiñval war an treilhennoù, kloc'htioù karrez...\nEtre Leon ha Treger emañ bae Montroulez, ul lec'h kaer ur bern enezennoù bras pe bihan strewet ennañ . Er bloavezhioù 1900 e oa diouzh ar c'hiz, e-touez an arzourien, bezañ e gourenez Karanteg. Ne...\nDegemer mat e Pennestin, ur gêr gouronkañ dudius anezhi. Ouzhpenn un dek traezhenn bennak a draezh munut a-hed 25 kilometr war an aod... Stank eo spletoù al lec'hiad-se met gant tornaodoù melendu traezhenn ar Min Aour e viot hoalet. Kit d'ar red d'ober un dro du-hont !\nUnan eus lec’hioù kaerañ ar c’hornad eo enezennig Sant-Kado hag aber an Intel, anezhi ur pleg-mor hag en em gav meur a stêr enni. Mont a ra an istregi, ar gourinizi hag ar geunioù da dresañ ur gartenn-bost kaer-eston er mor diabarzh-se, 22 km2 dezhañ, etre an Oriant ha Gwened.\nAr gêr vihan-se, tamolodet en aber c’hlasvezek an Aven, zo brudet gant skol al livourien, a oa bet Gauguin mestr anezhi. En ur bourmen a-hed an aber, en ur vont en tu all d’an treuzelloù, eo aes empentañ an arzourien pitilh gant ar dremmwelioù barzhonius ha gant skedusted ar porzh bihan.\nTornaodoù sonn skoet gant ar mor hag an avelioù, dismantroù un abati gozh e skeud ur mell tour-tan… Bamet e vezer gant al lec’h… E Beg Lokmazhe e hañval holl berzhioù dibar Breizh en em gavout. Nepell alese emañ porzh Konk-Leon a yeer ac’hano betek Enez-Eusa ha Molenez.\nE-kreiz Bro-Bagan emañ Kerlouan. Plijout a ra d'an dud gant he zevennoù geotek hag an aergelc'h dibar a zo enni. A-dreñv pezhioù reier o stumm iskis e c'haller gwelet ur gêriadenn he zoennoù soul savet gant ar besketaerien, hag a zo chomet ken kaer ha gwechall. It d'ober un tamm tro dre an aod hag he c'herreg bras.\nUnan eus « Kêrioù bihan neuziet-kaer » kaerañ Breizh ez eo moarvat Roc’h-an-Argoed. Pediñ a ra ac’hanoc’h d’ober ur veaj en amzer. Sellit pegen brav eo he ramparzhioù, he c’hastell hag hec’h annezoù kozh ! Kêr bleuniet-kaer, zo birvilh enni a-hed ar bloaz gant he boutikloù brav, he falieroù hag he stalioù artizaned arz.\nFlondrenn ar Blavezh, a dreuz bro Pondi ag an norzh d’ar c’hreisteiz, a ginnig un ardremez glazvezek dudius-meurbet. Met ar chapelioù hag ar feuteunioù a-leizh eo dreist-holl zo danvez ur sell enno. Kement a lec’hiadoù sakr a bed ac’hanoc’h da veajiñ. Yao !\nGant he mogerioù kreñv eo heñvel a-walc’h Gwenrann ouzh ur seurt “Carcassona ar c’hornôg”. A-dreñv ar gouriz maen-se avat e weler splann, gant toennoù maen-glas an tiez kozh, emañ ar gêr arz hag istor-se e Breizh. Dont a ra he finvidigezhioù diwar ar paludoù-holen, anezho lec’hioù strobinellus ha lintrus.\nEtre Leon ha Treger emañ bae Montroulez, ul lec'h kaer ur bern enezennoù bras pe bihan strewet ennañ . Er bloavezhioù 1900 e oa diouzh ar c'hiz, e-touez an arzourien, bezañ e gourenez Karanteg. Ne c'haller ket komz eus al lec'h-se anez komz ivez eus Enez Kalod a yeer betek enni war droad pa vez izel ar mor. It da welet an oufoù traezh findudius a gaver enni, plijet e viot, sur ha neket marteze !


Diforc'hioù etre adstummoù "Sofia Magdalena Danmark" - Wikipedia\nDiforc'hioù etre adstummoù "Sofia Magdalena Danmark"\nSofia Magdalena Danmark (kemmañ)\nStumm eus an 7 Gen 2012 da 18:14\n14 okted ouzhpennet , 8 vloaz zo\nStumm eus an 7 Gen 2012 da 13:08 (kemmañ)\nStumm eus an 7 Gen 2012 da 18:14 (kemmañ) (dizober)\nE 1778 e c'hoarvezas reuz bras e lez Sveden.
\nDegouezhout a reas daou vreur ar roue, [[CharlezKarl XIII|Karl ]] (1748-1818), ha [[FrederigFredrik Adolf]] (1750-1803), e ti o mamm, [[Lovisa Ulrika]], rouanez [[trederannerez]], hag int da embann e oa pep a [[serc'heg]] gant an darn vrasañ eus ar maouezed, nemet gant o mamm evel-just. Ha hi da eilgeriañ ne oa ket kont evel-se da vihanañ gant he [[merc'h-kaer]], ar rouanez Sofia Magdalena, avat. Neuze e tirollas an daou vreur da c'hoarzhin. Ar c'hont [[Adolf Fredrik Munck]], emezo, a veze oc'h ober al lez d'o [[c'hoar-gaer]].
\n===Droug er vamm-gaer===\nDroug bras a oa e [[mamm-gaer]] ar rouanez, ha hi da c'houlenn prouennoù. Pa c'hanas ar rouanez yaouank ur mab e 1778 e krede start tud al lez e oa ar c'hont Munck eo a oa an tad. Neuze e savas tabut etre Lovisa Ulrika hag he mab roue, ha hi da damall dezhañ leuskel he fried d'ober pezh a gare. Hag eñ gourdrouz harluañ e vamm da [[Pomerania|Bomerania]] (Pomerania svedat).
\nNe voe nemet he bugale yaouankañ [[Frédéric-AdolpheFredrik Adolf Sveden|Frédéric-AdolpheFredrik Adolf]] ha [[Sophie-Albertine Sveden|Sophie-Albertine]] a savas a-du gant ar rouanez kozh. Ret e voe dezhi skrivañ un diskleriadur ma tinac'he he zamalloù. Ur vezhekadenn all e voe dezhi eta, goude hini 1756. An dollholl dud eus an tiegezh roueel a sinas, nemet ar roue hag ar rouanez evel-just, ha c'hwec'h kannad eus breujoù ar vro. Ne bardonas ar roue d'e vamm nemet pa voe ar rouanez kozh war he zalaroù.\nEn 1792 e voe muntret he fried, hag he breur-kaer eo a renas betek 1796, da c'hortoz he mab da vezañ en oad . Neuze e voe anvet he mab da roue. Koll e gurunenn a reas [[Gustav IV]] e 1809 avat, goude ur brezel a-enep Rusia, ma voe faezhet Sveden. Ret e voe dezhañ kuitaat Sveden gant e bried, ar rouanez [[Friederike Dorothea von Baden]] (1781–1826), hag e vugale. Dizimeziñ a reas neuze e 1812, ha fiziet e voe e vugale en o eontr [[Alesant Iañ Rusia]], an hini a oa bet trec'h e brezel 1809.
\nAdarre e voe roet ar gurunenn d'he breur-kaer Carl, anvet [[CharlezKarl XIII]].\nAdtapet diwar « https://br.wikipedia.org/wiki/Dibar:MobileDiff/1144315 »


Kastell Pondivi, anvet ivez Kastell ar Roc'haned a voe savet e Pondivi er XVvet hag er XVIvet kantved gant tiegezh Roc'han.\nAr Gwenn-ha-Du dirak Kastell Pondivi\nUr c’hastell kentañ a voe savet e Pondivi en IXvet kantved, war a seblant, gant noblañsoù tiegezh Porc'hoed. Gant Alan II Roc'han e voe savet war ribl ar Blavezh ur c’hastell anvet ar Sal, e 1128. Distrujet e voe ar c’hastell-se e miz Du 1342 gant soudarded saoz ar roue Edouarzh III e-pad Brezel hêrezh dugelezh Breizh. Gant mein ar rivinoù e voe savet ur gouent e-kichen. Goude ar Brezel hêrezh e teuas Pondi da vezañ kêr-benn douaroù beskonted Roc'han. Lakaet e voe sevel ur c’hastell nevez gant ar beskont Yann II Roc'han, mab-kaer d’an dug Frañsez II hag enebet outañ, pa oa savet a-du gant roue Bro-C'hall, Charlez VIII. Kroget e voe al labourioù e 1479 hag echuet e voent e 1488. En amzer-se en em astenne kêr Bondi etre ar c’hastell er biz hag an iliz-parrez er mervent.\nProtestanted e teuas da vezañ aotrouien tiegezh Roc'han hag er XVvet kantved e voe Pondivi unan eus kreñvlec’hioù ar Brotestanted e Breizh. E-pad ar Brezelioù a Relijion e voe lakaet seziz war ar c’hastell gant soudarded Dug Mercœur, harpet gant soudarded spagnol. E 1603 e voe graet un dugelezh eus beskontelezh ar Roc’haned gant ar roue Herri IV, hag en em ziazezañ a reas Herri II Roc'han e kastell Pondivi. En XVIIIvet kantved e voe atredet ar fozioù. E 1621 ne oa mui nemet tri zour hag e 1781 e oa un eil tour o kinnig kouezhañ en e boull. E-kerzh an Dispac'h Gall e voe lakaet ar c’hastell da vezañ ul lez-varn.\nLakaet e oa bet kastell Pondivi da vonumant istorel e 1953. Kempennet-mat e oa bet etre 1955 ha 1972. Perc’hennet eo bremañ gant 14vet dug Roc’han, Josselin de Rohan, ha feurmet e vez da gêr Bondivi. Gweladenniñ ul lodenn vat anezhañ a c’haller.\nFozioù ha mogerioù\nAdtapet diwar « https://br.wikipedia.org/w/index.php?title=Kastell_Pondi&oldid=1905502 »\nDernière modification le 25 Mez 2021, à 18:38\nKemmoù diwezhañ degaset d'ar bajenn-mañ d'an 25 Mez 2021, da 18:38.


Istor Suis - Wikipedia\nArdamezioù kantonioù Suis, e 1848\nKengevread Suis zo, abaoe 1848, ur stad kevreadel, enni kantonioù emren a-walc'h. Lod anezho zo bodet ouzhpenn seizh kantved zo, tra ma'z eus re all a zo stag outo abaoe an XIXvet kantved hepken. Bez' eo Suis koulskoude unan eus republikoù koshañ ar bed.\nEn Henamzer e oa tudet gant Galianed ha gant Reted hag aloubet e voe gant ar Romaned er Iañkantved kent JK. Ouzh ar sevenadur galian-ha-roman e voe ouzhpennet al levezon germanek e dibenn an Impalaeriezh roman p'en em ledas an Alemanned en hanternoz hag er reter. En em gavout a reas Suis e-barzh Impalaeriezh ar Franked er VIvet kantved. Goude-se e tremenas al lodenn reter e Dugelezh Swabia, en Impalaeriezh Santel Roman, tra ma oa stag ar gornaoueg ouzh Rouantelezh Bourgogn.\nEr Grennamzer e voe savet Kengevread kozh Suis (an Eizh Kanton), a zeuas a-benn d'en em zistagañ diouzh o amzeien, an Impalaeriezh Santel Roman ha Rouantelezh Bourgogn hag en em ledas war-zu ar c'hreisteiz e-pad Brezelioù Italia diwar-goust Dugelezh Milano. Da vare an Disivoud protestant e voe rannet ar C'hengevread ha bec'h a voe da-heul, etre ar c'hantonioù a oa trizek anezho da neuze. Pa c'hoarvezas an Dispac'h gall e voe aloubet Suis gant soudarded Bro-C'hall, e 1798, ha savet e voe Republik Helvetia, ur stad suj da Vro-C'hall. E 1803 e voe adsavet Kengevread Suis gant Napoleon Iañ. E dibenn Impalaeriezh Napoleon e voe bec'h adarre, gant brezel diabarzh ar Sonderbund e 1847. War-lerc'h e voe savet ur vonreizh kevreadel, e 1848.\nIstor Suis abaoe 1848 zo bet un istor peoc'h ha berzh-mat. Emdroet eo ekonomiezh ar vro, eus ur vro a labour-douar d'unan industriel. Neptu eo chomet Suis e-pad an daou vrezel-bed kentañ. Deuet eo da vezañ unan eus broioù stabilañ ha pinvidikañ ar bed ; emglevioù zo bet sinet etre Suis hag Unaniezh Europa, met daoust m'eo kelc'hiet gant stadoù a zo izili eus an unaniezh-se, abaoe 1995, eo chomet e-maez anezhi betek-henn.\nAdtapet diwar « https://br.wikipedia.org/w/index.php?title=Istor_Suis&oldid=1839414 »\nKemmoù diwezhañ degaset d'ar bajenn-mañ d'an 17 Mez 2019, da 20:16.


Yezhoù ofisiel Galiza\nAr galizeg, ur yezh hag ur sevenadur\nSkrivagnerien hag arzourien\nDiwar-benn bloavezh 1981 an deiziadur gregorian eo ar bajenn-mañ.\nA Coruña zo ur gêr hag ur porzh, en arvor hanternoz Galiza, ha kêr-benn Proviñs A Coruña.\nAmes zo ur gumun eus Galiza, e proviñs A Coruña. E komark Santiago emañ, hag 11 parrez zo enni.\nUr bajenn Ares (disheñvelout) zo ivez.\nAres zo ur gumun eus arvor hanternoz Galiza, e proviñs A Coruña, e komark Ferrol, war lez ar ría de Ferrol.\nPennadoù Cabana, Cabanas, ha Cabaña zo ivez.\nCabanas zo ur gumun en hanternoz Galiza, e proviñs A Coruña.\nUr bajenn disheñvelout Cambre zo ivez.\nCabanas zo ur gumun eus hanternoz Galiza, e proviñs A Coruña.\nCulleredo zo ur gumun eus gwalarn Galiza, e proviñs A Coruña.\nCurtis zo ur gumun eus gwalarn Galiza, e proviñs A Coruña.\nFisterra zo ur gumun e Galiza, e Proviñs A Coruña, e komark Fisterra. Enni eo emañ ar beg-douar brudet, Cabo Fisterra.\nFrades zo ur gumun eus gwalarn Galiza, e proviñs A Coruña.\nAr galizeg, pe galisianeg, eo yezh istorel hag ofisiel Galiza. 4 milion a dud er bed a gomz ar yezh, ha 2.836.527 en Spagn e 2007.\nSeizhvet miz ar bloaz eo Gouere, pe Gouhere, en deiziadur gregorian.\nPaderne zo anv meur a lec'h e Galiza ha Portugal.\nUr yezh romanek eo ar portugaleg ganet diwar distagadur poblek al latin e gwalarn al ledenez iberek da heul donedigezh ar Romaned adal an IIIde kantved kent Jezuz-Krist. Levezonet e voe gant ar pobloù germanek etre ar Vvet hag an VIIIvet kantved goude Jezuz-Krist.\nEtre ar XIVvet hag ar XVIvet kantved dreist-holl e voe savet impalaeriezh Portugal en Afrika, Amerika hag en Azia. Mont a reas Bartolomeu Dias, Vasco da Gama, Pedro Álvares Cabral, Fernão de Magalhães (Magellan)... war morioù ar bed. Dont a reas ar portugaleg da vezañ ur genyezh betek Japan.\nProviñs A Coruña zo unan eus peder froviñs Galiza, hini ar gwalarn, hag A Coruña eo he c'hêr-benn.\nProviñs Lugo zo unan eus peder froviñs Galiza, hini ar biz, ha Lugo eo he c'hêr-benn.\nEn hanternoz dezhi emañ ar Meurvor Atlantel. Er c'hornôg emañ proviñs A Coruña, er mervent proviñs Pontevedra, er c'hreisteiz proviñs Ourense.\nVimianzo zo ur gumun eus gwalarn Galiza, e proviñs A Coruña.


www.utricularia.de - Karnivoren in der Natur - Gattungen - Genlisea\nGenlisea aurea var. minor - Morro Do Jambeiro, Minas Gerais - Brasilien - 2015 Genlisea aurea var. minor - Morro Do Jambeiro, Minas Gerais - Brasilien - 2015 Genlisea aurea var. minor - Serra do Cipó, Minas Gerais - Brasilien - 2015\nGenlisea aurea var. minor - Serra do Cipó, Minas Gerais - Brasilien - 2015 Genlisea aurea var. minor - Serra do Cipó, Minas Gerais - Brasilien - 2015 Genlisea aurea var. minor - Serra do Cipó, Minas Gerais - Brasilien - 2015\nGenlisea aurea var. minor - Serra do Cipó, Minas Gerais - Brasilien - 2015 Genlisea aurea var. minor - Serra do Cipó, Minas Gerais - Brasilien - 2015 Genlisea aurea var. minor - Botumirim, Minas Gerais - Brasilien - 2015\nGenlisea aurea var. minor - Botumirim, Minas Gerais - Brasilien - 2015 Genlisea aurea var. minor - Morro Do Jambeiro, Minas Gerais - Brasilien - 2015 Genlisea filiformis - Chapada dos Guimarães, Mato Grosso - Brasilien - 2015\nGenlisea filiformis - Chapada dos Guimarães, Mato Grosso - Brasilien - 2015 Genlisea filiformis - Chapada dos Guimarães, Mato Grosso - Brasilien - 2015 Genlisea filiformis - Chapada dos Guimarães, Mato Grosso - Brasilien - 2015\nGenlisea flexuosa - Gouveia, Minas Gerais - Brasilien - 2015 Genlisea flexuosa - Gouveia, Minas Gerais - Brasilien - 2015 Genlisea flexuosa - Gouveia, Minas Gerais - Brasilien - 2015\nGenlisea flexuosa - Gouveia, Minas Gerais - Brasilien - 2015 Genlisea hispidula - Port Edward, KwaZulu-Natal - Südafrika - 2016 Genlisea hispidula - Port Edward, KwaZulu-Natal - Südafrika - 2016\nGenlisea hispidula - Port Edward, KwaZulu-Natal - Südafrika - 2016 Genlisea repens - Botumirim, Minas Gerais - Brasilien - 2015 Genlisea repens - Botumirim, Minas Gerais - Brasilien - 2015\nGenlisea repens - Botumirim, Minas Gerais - Brasilien - 2015 Genlisea repens - Diamantina, Minas Gerais - Brasilien - 2015 Genlisea repens - Diamantina, Minas Gerais - Brasilien - 2015\nGenlisea repens - Diamantina, Minas Gerais - Brasilien - 2015


Forces françaises libres - Wikipedia\nE-pad an Eil Brezel-bed, Nerzhioù ar Frañs dieub pe Forces françaises libres (FFL) a oa an anv roet d'an nerzhioù lu savet a-du gant ar France libre suj d'ar jeneral de Gaulle. Ardamezioù an nerzhioù-se a oa Kroaz Lorraine met ardamez an nerzhioù douar a oa ur c'hleze askellet.\nMeur a skourr a oa d'an Nerzhioù dieub c'hall:\nAn nijlu (FAFL)\nAr morlu (FNFL)\nNerzhioù douar (Forces terrestres de la France Libre) anvet FFL.\nBanniel Nerzhioù ar Frañs dieub\nBanniel morlu ar Frañs dieub\nSkoed ardamez an nijlu war ur B-26 Marauder\nNerzhioù ar Frañs dieub a voe ganet d'ar 1añ a viz Gouhere 1940 gant krouidigezh « war baper », evit an nerzhioù douar, eus ur « c'hentañ brigadenn al lejion c'hall » gant 1 300 soudard bet ezel d'an nerzh kas e Norvegia ha trevourien emezellet er Frañs dieub. An nerzh hollek a oa 1 994 soudard gant 101 ofiser d'an 8 a viz Gouhere, 2 721 soudard gant 123 ofiser d'ar 15 a viz Eost.\nDe Gaulle ha soudarded ar Frañs dieub\nAn amiral Muselier a oa bet lakaet e-penn ar morlu gant un nerzh a 882 soudard ha 30 ofiser servij d'ar 15 a viz Gouhere. Lakaet e oa bet evel penn da c'hortoz d'an nijlu, tost da 200 nijer o devoa tizhet Bro-Saoz etre ar 15 hag an 30 a viz Even, 300 nijer a voe buan e Bro-Saoz ha ur c'hant bennak er reter-tostañ e fin 1940.\nan taol bravañ gant an nerzhioù lu-se a oa bet marteze Emgann Bir Hakeim, etre ar 26 a viz Mae betek an 11 a viz Even 1942, e Libia.\nAdtapet diwar « https://br.wikipedia.org/w/index.php?title=Forces_françaises_libres&oldid=1891081 »\nDernière modification le 1 Gen 2021, à 20:02\nKemmoù diwezhañ degaset d'ar bajenn-mañ d'an 1 Gen 2021, da 20:02.


Aubrey Beardsley - Wikipedia\nAubrey Beardsley e 1896\n21 a viz Eost 1872\n16 a viz Meurzh 1898\nAubrey Vincent Beardsley (Brighton, 21 a viz Eost 1872 - Menton, 16 a viz Meurzh 1898) a oa ur skrivagner hag ur skeudennaouer breizhveuriat.\nE Brighton e voe ganet e 1872, hag e 1883 en em stalias e familh en em stalias e Londrez. Er bloavezhioù da heul e voe diskouezet Beardsley asambles gant e c'hoar e-pad sonadegoù, rak barrek-tre e oa war ar seniñ.\nE 1884 e voe kaset d'an Hove and Sussex Grammar School e Brighton, hag e 1888 e voe degemeret evel skoazeller gant ur savour. E 1891, diwar ali al livour gall Pierre Puvis de Chavannes (1824-1898) ha hini al livour breizhveuriat Edward Burne-Jones, e stagas gant an arzoù-kaer da vat.\nE 1892 e heulias kentelioù er Westminster School of Art e Londrez. Brud a zeuas dezhañ a-drugarez d'an tresadennoù a reas evit ar gelaouenn The Yellow Book. Evit div gelaouenn all e labouras ivez : The Savoy ha The Studio. Skeudenniñ a reas testennoù liesseurt evel Le Morte d'Arthur Thomas Malory, istorioù Edgar Allan Poe, Lysistrata Aristofanes ha Salomé Oscar Wilde. Flemmskeudennoù a dresas ivez.\nSkrivañ a reas ivez un un istor erotek chomet diechu diwar-benn mojenn Tannhäuser.\nE miz Meurzh 1897 e kemmas e gredenn hag e troas da gatolik. Neuze e c'houlennas digant e embanner [[Leonard Smithers|| (1861-1907) distruj an holl dresadennoù en doa savet evit Lysistrata ; Smithers ne reas ket, er c'hontrol e kendalc'has da werzhañ tresadennoù Beardsley ha tresadennoù faos.\nNebeut a-raok e 26vet gouel-bloaz e varvas A. Beardsley e Menton abalamour d'an droug-skevent.\nThe Peacock Skirt e Salomé\nAdtapet diwar « https://br.wikipedia.org/w/index.php?title=Aubrey_Beardsley&oldid=1949764 »\nKemm diwezhañ d'an 15 C'hwe 2022 da 07:12\nKemmoù diwezhañ degaset d'ar bajenn-mañ d'an 15 C'hwe 2022, da 07:12.


Blogomp atav… – Stefan Carpentier\nEvit doare ec’h eo ken diaes din blogañ ha skrivañ. Liammet an eil tra ouzh egile a lârit-hu? Marteze a-walc’h. An dalc’h a chom: petra da gontañ deoc’h, tudoù!\nMar befen o klask lennerien ne vefe ket diaes din sevel ur pennad (c’hoazh) diwar-benn ar reizhskrivadur. Gouzout a ouzon e plij da dud zo tabutal e-pad eurvezhioù war ar poent-se. Ret eo din lâret amañ c’hoazh: ya, plijout a ra din pa vez skrivet an traoù naet ha brav ha pa vefe en doare skolveuriek pe en hini etrerannyezhel. Reolennoù a zo, aesoc’h eo evit intent an hini a skriv. Ne blij ket din avat pa vez skrivet diouzh froudenn ha sorc’henn an dud, an SMS-Fonetek-tort ha kement zo tout.\nUr bern pennadoù all a c’hallfe desachañ lennerien amañ, kozh istorioù kozh anezhe. N’eus ken nemet lakaat ar ger « Emsav » pe c’hoazh ober anv eus Roparzh Hemon, François Falc’hun pe zoken Fañch Broudic.\nGallout a rafen lakaat ar gaoz war ar politikerezh: broadelouriezh, rannvroelouriezh, megarbrofrañsiezh, kement -iezh zo hag a denn d’an danvez-se.\nEmichañs e c’hallfen sevel pennadoù hep preder don, alioù skañv ha sot diwar-benn traoù ha n’ouzon tost netra dioute. Lâret konerioù zo aezet a-walc’h.\nNe rin ket kement-se avat, rak n’eo ket evel-se e plijfe din desachañ tud amañ.\nPa’m boa digoret ar blog-mañ e oa gant ar soñj dihuniñ an danvez skrivagner a zo ennon. N’on ket deuet a-benn d’hen ober c’hoazh, siwazh. N’en em roan ket d’an dizesper evit c’hoazh avat. Ur mignon din en deus lâret din nevez zo : « Laosk an denennoù kozh da repoz. Gra un taol skub da’z spered hag ijin traoù nevez. » Klasket e vo hen ober, paotr, klasket e vo!\nAuteur StefanPublié le 12 janvier 2012 Catégories Brezhoneg, DiRuMmRolLeT, Non classé\n4 réflexions sur « Blogomp atav… »\n17 janvier 2012 à 9 h 37 min\nAhaha, koll a rafez ul lennerez en ur sevel ur pennad evel ma tiskrivez aze ^^\n17 janvier 2012 à 9 h 47 min\n😉 Moarvat! Ha ken sur all e kollfen ma ene c'hoazh. Tremen skuizh on oc'h uzañ bizied o respont d'ar re a zeu da derriñ ma fenn diwar-benn an temoù-se.\nTrawalc'h a dasmantoù a vez o hentañ ac'hanon evit degemer re an Emsav ouzhpenn.\nHa traoù grevusoc'h, fentusoc'h, fromusoc'h a zo er vuhez, er bed-mañ evit ar c'honerioù a ran anv dioute aze.\nMa chom kozh soubenn da drenkañ e poull-kalon tud zo, gwazh a se dezhe.\n21 janvier 2012 à 13 h 03 min\nUn ene 't eus ?? :p\nYa kompren a ran mat e vefez erru skuizh!\nAr gwir a zo ganit (gant ma n'eo ket kozh soubenn ar geek!! ^^)\nkomzomp diwar-benn traoù grevusoc'h, fentusoc'h, fromusoc'h! 🙂\n21 janvier 2012 à 19 h 49 min\nHag evit un dra all e oa ar gwir ganin ivez: ar pennad-mañ zo bet lennet 36 gwech er pemzektez diwezhañ. N'eo ket kalz en holl met muioc'h en berr amzer e-skoaz ar re all.\nKlask a rin skrivañ traoù donoc'h ur wech bennak evelkent diwar-benn ar pezh a blij din. Treudik eo ma fennadoù ha savet diouzh ma teu e teu alies-mat.\nPrécédent Article précédent : Hir an hent\nSuivant Article suivant : Daou glip gant Aerosmith


Esther "Vanessa" Vanhomrigh\n(John Everett Millais, 1868)\nEsther Vanhomrigh, anavezet ivez evel Vanessa (c. 1688 – 2 a viz Even 1723), a oa un Iwerzhonadez a orin izelvroat, serc'h ha kenskriverez ar skrivagner Jonathan Swift. Goude he marv e voe embannet lizhiri Swift dezhi.\nEviti e voe ijinet an anv Vanessa gant Swift, a gemeras ar silabenn Van eus hec'h anv-tiegezh, Vanhomrigh, hag Esse, eus hec'h anv-bihan Esther.\nMeneg anezhi, evel "Vanessa", a lenner 27 gwech er varzhoneg Cadenus and Vanessa savet gant Swift e 1713 hag embannet e 1726, ma skrivas er gwerzennoù 734-735 :\n« Pep plac'h, pa blij dezhi pezh a vez kelennet,\na vo ar c'helenner en he soñjoù. »\nMerc'h e oa da Bartholomew Vanhomrigh, ur marc'hadour eus Amsterdam hag a deuas da chom da Zulenn. Gant ar roue William e voe anvet da gomiser e vagazinoù pa reas e dro-vrezel da Iwerzhon. E 1697-98 e oa maer Dulenn. He mamm, a oa Esther ivez, ha merc'h da John Stone, ur c'homiser iwerzhonat. He bugaleach a dremenas e Celbridge Abbey e kontelezh Kildare. Mervel a eure he zad en 1703 ha dilojañ a reas an intañvez gant he bugale da Londrez en 1707. E miz Kerzu er bloaz-se eo e reas Esther anaoudegezh gant Swift pa oa an tiegezh en hent, e Dunstable, hag eno eo e krogjont gant o darempred a badas 17 vloaz. 22 vloaz yaouankoc'h eget Swift e oa. Kelenner-ti e voe Swift dezhi.\nGoude marv he mamm en 1714, ez eas Esther gant Swift da Iwerzhon, da chom da Celbridge Abbey, met gwallevurus e voe-hi eno. Bec'h a savas etrezo. E 1723 e krogas Swift da zaremprediñ ur vaouez all, Esther Johnson, lesanvet "Stella" gantañ.\nMervel a reas Esther "Vanessa" Vanhomrigh e 1723, met e 1868 e voe graet ur poltred anezhi gant John Everett Millais.\n(en) Cadenus and Vanessa (1801)\nAdtapet diwar « https://br.wikipedia.org/w/index.php?title=Esther_Vanhomrigh&oldid=1824105 »


Pajenn:Le Gonidec - Bibl Santel pe Levr ar Skritur Sakr, eil levr.djvu/67 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/67\nc’hrég-zé ével dic’hlan ha saotret ? Hôgen té a zô en em zaotret gan̄t kalz eûz da orgédérien ; koulskoudé distrô étrézég enn-oun, emé ann Aotrou, ha mé az tigémérô.\n2. Saô da zaoulagad ouc’h-kréac’h, ha gwél péléac’h n’oud két en em wallet ; azézet é oaz enn hen̄chou, ô c’hortozi anézhô ével ma râ eul laer enn distrô, hag éc’h eûz saotret ann douar gan̄d da louzdoni ha da zrougiézou.\n3. Râk-sé eo bét dalc’het dour ann én̄v, hag ar glao divézad né két kouézet ; tâl eur c’hrég-fall a zô deûet d’id, ha né két fellet d’id rusia.\n4. Hôgen bréma galv ac’hanoun, ha lavar : Va zâd, té eo réner va iaouan̄ktiz.\n5. Ha droug é vézô enn-od bépréd ? Ha da-vikenn é padô ? Chétu éc’h eûz lavaret, hag éc’h eûz gréat drouk, kémen̄d ha ma éc’h eûz gellet.\n6. Hag ann Aotrou a lavaraz d’in é amzer ar roué Josias : Ha n’éc’h eûz-té két gwélet ar péz é deûz gréat Israel ann dispac’hérez ? Hî a zô éat war bép krec’hen uc’hel, ha dindân pép gwézen deliaouek, hag énô eo en em zaotret.\n7. Ha mé a lavaraz, goudé ma é doé gréat kémen̄t-sé : Distrô étrézég énn-oun ; hag hî né két distrôet.\n8. Ha Juda, ar c’hanazez, hé c’hoar, a wélaz pénaoz, ô véza ma oa en em zaotret Israel, ann dispac’hérez, eo em bôa hé c’haset-kuît, ha rôet d’ézhi ar skrid-rann ; Juda, ar c’hanazez, hé c’hoar, n’é dôé két a aoun, hôgen mon̄d a réaz kuît, hag en em zaotraz-hî ivé.\n9. Hag hî é deuz saotret ann douar gan̄d ann diroll euz hé louzdoni ; hag éo bét en em wallet gan̄d ar méan ha gan̄d ar c’hoat.\n10. Ha goudé kémeñt-sé Juda, ar C’hanazez, hé c’hoar, né két distrôet étrézég enn-oun a greiz kaloun, hôgen dré c’hénou, émé ann Aotrou.\n11. Hag ann Aotrou a lavaraz d’in : Israel ann dispac’hérez, é deûz didamallet hé éné, é-skoaz Juda ar c’hanazez.\n12. Kéa, ha garm ar c’homziou-man̄ war-zû ann han̄ter-nôz, ha lavar : Distrô, Israel ann dispac’hérez, émé ann Aotrou, ha na zistrôinn két va daoulagad diouz-hoc’h ; râk san̄t ounn, émé ann Aotrou, ha na vézô két a zroug enn-oun da-vikenn.\n13. Koulskoudé anavez da fallagriez, ô véza ma oud bét disléal é-kén̄ver ann Aotrou da Zoué ; ma éc’h eûz skiñet da hen̄chou gan̄d ann diavésidi dindân pép gwézen deliaouek, ha n’éch eûz két selaouet va mouéz, émé ann Aotrou.\n14. Trôit, bugalé, ha distrôit ouz-in, émé ann Aotrou ; râk mé a zô ho kwâz ; hag é tigémérinn ac’hanoc’h, pried eûz ar géar, ha daou eûz ann tiégez ; hag hô likiinn da von̄t é Sion.\n15. Hag é rôinn d’é-hoc’h mésérien hervez va c’haloun, péré a rôi d’é-hoc’h da voéd ar wiziegez hag ar gélénadurez.\n16. Ha pa viot paottet, ha pa viot kresket war ann douar enn deisiou-zé, émé ann Aotrou, na livirin̄t mui : Chétu arc’h kévrédigez ann Aotrou ; na zistrôi mui er spered, n’hô dévézo mui a goun anézhi ; na vézô két emwélet ; ha na vézô két gréat mui.\n17. Enn amzer-zé é c’halvin̄t Jéruzalem trôn ann Aotrou ; hag é vézô strollet enn-hi ann holl vrôadou é hanô ann Aotrou, é Jéruzalem, ha na valéin̄t mui war-lerc’h direizded hô gwall galoun.\n18. Enn deisiou-zé éz ai tî Juda étrézé tî Israel, hag hî a zeûi kévret eûz a zouar ann han̄ter-nôz, d’ann douar em eûz rôet d’hô tadou.\n19. Hôgen mé em eûz lavaret : Pénaoz é likiinn-mé ac’hanod é-touez va bugalé, hag é rôinn-mé d’id eunn douar hétuz, digouéz kaer arméou ar brôadou ? Hag em eûz lavaret : Té a c’halvô ac’hanoun da dâd, ha na éhani mui da zon̄t war va lerc’h.\n20. Hôgen ével ma tispriz eur c’hrég ann hini a gar anézhi, ével-sé tî Israel en deûz va disprizet, émé ann Aotrou.\n21. Eur vouéz a zô bét klévet enn hen̄chou, gwélvanou hag hirvoudou bugalé Israel ; ô véza ma in̄t bét fallagr enn hô hen̄t, ha ma hô deûz\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/67&oldid=156994 »\nKemmoù diwezhañ degaset d'ar bajenn-mañ d'an 21 Meu 2020, da 19:03.


Kinnig | stumdi\nStumdi degemerabl – datadock 2017 / testeniekadur war ar stern (raktres 2018)\nAn aozadur stummañ Stumdi a respont da ezhommoù ur publik liesseurt c'hoant gantañ deskiñ, pe mont donoc'h gant ar Brezhoneg. Bastañ a ra d'an ezhommoù-se a-drugarez d'an 32 vloaz skiant-prenet hag ivez d'e servijoù aet war-du ar micherelaat (Melestradur, Kelenn, Heñchañ).\nSkipailh Stumdi (Ur pemzek implijad bennak) a zegemer bep bloaz ouzhpenn 350 stajiad etre miz Gwengolo ha Gouere war hor seizh lec'h staj : Aradon (56), Brest (29), Gwengamp (22), Landerne (29), Plañvour (56), Pondi (56) ha Sant-Brieg (22).\nSinet ez eus bet emglevioù etre Stumdi ha Skol-veur Brest, hini Roazhon II, hag an div skol-veur gristen e Aradon ha Gwengamp. Pal an emglevioù-se eo sikour hor stajidi evit lakaat o stummadur da dalvezout en o studioù.\nEzel eo Stumdi eus DAO (deskiñ d'an oadourien) hag ivez eus PRODUET E BREIZH ha keveler gant BREIZH 5/5.\nDiwar berradur « stummadur dibaouez » e teu anv Stumdi. Gallout a reer kompren ivez « Ti ar stummañ ».\nLedanaat plas ar Brezhoneg e bed al labour ha kreskiñ an niver a vrezhonegerien en ur ginnig stummadurioù diouzh ezhommoù pep hini.\nDaou stummadur hir, 840 eurvezh war ar Brezhoneg (stummadurioù micherelaat ha diplomus).\nStummadurioù 3 miz : "Emren e brezhoneg" (399 eurvezh) pe "Ober gant ar brezhoneg" (399 eurvezh),\nKalz stajoù berr teorikel pe tematek,\nPrantadoù stummañ diouzh ezhommoù an hiniennoù pe implijidi un embregerezh (goulennit hon teuliad : Echantillons de formations adaptées aux salariés),\nstummadurioù micher brezhonek war un dodenn resis (bugaligoù, skrivañ...)\nAr stummadur “Memor ar Brezhoneg” evit ar re o deus klevet Brezhoneg pa oant bihan.\nEvit muioc'h a ditouroù, kit war hor pajennoù stummadurioù.\nEmglevioù Stumdi ha talvoudekaat skiant-prenet hor stajidi


Pajenn:Morvan - Kenteliou hag istoriou a skuer vad evit ar Vretoned, 1889.djvu/498 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/498\nlarcoc’h ma na bromete rei dezho eul loden euz ar gobr a dlie ar roue da rei dezhan. Goude chipotal eun nebeut, e roaz he c’her da rei dezho an drederen euz ar pez en divije.\nDigouezet e dor an ti, e voue dalc’het adarre a za gant mevellou ha mitizien. Red e voue ober eur marc’had all, ha prometi eun drederen all d’ar re-ma.\nNeuze e c’hellas mont bete dor cambr ar roue. Hogen ama ar botred a gambr a c’houlenne ive ma vije goalc’het ho daouarn dezho. Kement ha ker bian ma voue red d’ar barz kez prometi an drederen diveza, en hevelep doare ma vije red dezhan rei oll ar pez en divije ha ne chomje ganthan he unan nemet an henor.\nErfin e c’hellaz ar barz mont beteg ar prins, hag o veza resevet urs da lenn he verziou, en em lakeas d’ho distaga a zoare. Hogen dre ma zea e chenche geriou, e chenche pennadou guerz. Eleac’h geriou a veuleudi e lakea geriou all hag a daole dismegans var ar roue. Ar prins a ieas kement a zroug enhan ma c’hourc’hemennas rei cant taol baz d’ar barz evit recompans. Ar barz en em daolas d’an daoulin dirag ar roue :\n— Va frins, emezhan, m’o pefe ar vadelez da c’hourc’hemenn rei c’huec’hugent taol baz din eleac’h cant ?\n— Perag, eme ar roue souezet ?\n— Abalamour ma em eus va recompans da ranna etre tri rum, hag e vezo esoc’h cals d’in ober va rann, em bezo daouugent da rei da bep rum.\nNeuze en em lakeas da gonta d’ar roue ar marc’hajou a ioa bet red dezhan da ober araok dont beteg enhan.\n— Oh ! mar d’eo evelse eo, eme’r prins, lakeomp tri c’hant ; eur c’hant da bep rum ne ket re, ha var\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/498&oldid=162788 »\nKemmoù diwezhañ degaset d'ar bajenn-mañ d'an 1 Mez 2020, da 14:38.


Pajenn:Marigo - Abrege eus an Aviel.djvu/58 - Wikimammenn\nPajenn:Marigo - Abrege eus an Aviel.djvu/58\navoalc’h e vezin-me evit revus un eürusdet eternel a so offret din gant Doue ?\nMar gounean ar Barados, em eus gouneet tout ; mar collàn ar Barados, em eus collet tout. Ar c’henta hac ar brassa affer am eus eta er bed-mâ, eo songeal em silvidiguez.\n2 P. Considerit penaus an eürusdet eternel prometet deomp gant Doue, a so ur recompans hac ur gurunen pehini ne vezo roet nemert d’ar re o devezo e gouneet : an Tad a famill ne beas nemet ar re o devoa labouret en e vinien.\nEvit ober eta ho silvidiguez, ret eo labourat, ret eo servicha Doue ervad, miret e c’hourc’hemennou, pratica ar vertu, ober œuvrou mad, renons d’ar bed d’ar c’hic, d’an drouc-speret. Eürus ar re o deus-en gret adalec o yaouanctis ! Ar gustum vad pehini o deus quemeret, a ra dezo cavout Lesen Doue æz ha facil da viret, ha redec gant joa en hent eus ar silvidiguez.\nAdtapet diwar « https://br.wikisource.org/w/index.php?title=Pajenn:Marigo_-_Abrege_eus_an_Aviel.djvu/58&oldid=94417 »\nKemmoù diwezhañ degaset d'ar bajenn-mañ d'an 28 Her 2016, da 21:23.


Un uheldir gant menezioù moal ha lanneier e gevred Kembre eo Fforest Fawr. An darn vrasañ anezhi a zo e Parc Cenedlaethol Bannau Brycheiniog etre Mynydd Du er c'huzh-heol ha Bannau Brycheiniog er reter.\nMa'z eo lanneier zo anezhi hiziv eo bet koadet gwechall, met n'eo ket se eo ster ar ger “fforest” en anv. Un douar gouestlet d'ar chase e oa ar “fforest” er Grennamzer, hag ar gwir da chaseal eno ne oa nemet d'an aotrou (evel e Fforest Maesyfed). Bernard de Neufmarche, aotrou norman Brycheiniog, a aozas ar Fforest e deroù an XIIvet kantved.\nEn XIIIvet kantved e voe astennet, er mervent da Bontsenni, hag y Fforest Fach a voe graet eus ar rann-se, hag y Fforest Fawr eus ar rann all.\nMougevioù brudet Dan yr Ogof a zo e mervent ar Fforest Fawr, e-kichenik kêriadenn Craig-y-nos. Daou hent a dreuz ar Fforest Fawr, an A4067 etre Ystradgynlais ha Pontsenni, hag an A470 etre Merthyr Tudful ha Aberhonddu.\n↑ Terry Marsh, The Mountains of Wales (Londrez, 1981).\nAdtapet diwar « https://br.wikipedia.org/w/index.php?title=Fforest_Fawr&oldid=1504781 »\nKemmoù diwezhañ degaset d'ar bajenn-mañ d'an 30 Ebr 2013, da 15:01.


Menai - Wikipedia\nAr Menai (Afon Menai e kembraeg), eo anv ar ganol-vor, 23 km hed ha bas an dour enni, a zo etre Enez Von (Anglesey e saozneg) ha Kembre e gwalarn ar vro. E kembraeg e vez graet ur stêr anezhi pa vez lavaret Afon Menai, da lavarout eo "Stêr Menai". E saozneg e vez lavaret Menai Straits, ha lakaet eo da strizh-mor.\nKartenn eus Enez Mon hag Arfon, gant ar stêr Menai\nBigi dindan Pont y Borth\nPont Britannia war ur skeudenn eus an XIXvet kantved. En diadreñv pont a-ispilh ar Menai.\n2.1 Inizi ar menai\n3 A-hed ar Menai\nDaou bont a zo da dreuziñ ar Menai, dirak Bangor:\nhini an hent-bras (hent meur A5) war ur pont-orjal graet en houarn, an hini kentañ a zo bet, savet gant Thomas Telford ha digoret e 1826\nBritannia Bridge savet e 1850 gant Robert Stephenson evit an hent-houarn. Koulskoude ne chom mui nemet ar pileroù pa oa bet devet an div varlenn e 1970, ar re-se erlec'hiet gant ur varlenn dir.\nUn 3 km a ledander, pe nebeutoc'h, zo d'ar ganol, nemet e-tal an daou bont ma'z eo kalz strishoc'h, 200 m hepken. Kasennoù kreñv a vez degaset gant al lanv en daou benn d'ar vrec'h-vor ken eo dañjerus evit bagoù'zo, dreist-holl etre an daou bont abalamour d'ar c'harregennoù m'eo kaset ar bigi warno diwar an troennoù.\nTre er Mervent emañ Fort Belan, ur chreñvlec'h savet e diwezh an XVIIIvet kantved da vare Brezel Dizalc'hidigezh ar Stadoù-Unanet. Er biz emañ Caernarfon kostez an douar-bras, ur c'hastell-kreñv uhel ha ledan war ribl ar mor.\nInizi ar menaiAozañ\nA-hed ar MenaiAozañ\nSede al lec'hioù pennañ war lez ar Menai:\nY Felinheli, anvet Port Dinorwic e saozneg\nEn hanternoz d'ar Menai, en Enez Von, emañ kêriadenn Llanfairpwllgwyngyllgogerychwyrndrobwllllantysiliogogogoch.\nGwechall e veze tapet pesked da vare an tre gant goredoù evel hemañ.\nAr Menai er c'hornôg d'ar Pont Britannia. Gwelout a reer ar monumant d'an amiral saoz Horatio Nelson\nAr Menai ha Pont Y Borth\nCamera gwefan traffig Pont y Borth\nCamera gwefan traffig Pont Britannia\nAdtapet diwar « https://br.wikipedia.org/w/index.php?title=Menai&oldid=1631474 »\nKemm diwezhañ d'an 30 Meu 2015 da 06:33\nKemmoù diwezhañ degaset d'ar bajenn-mañ d'an 30 Meu 2015, da 06:33.


1 Penaos ez eo azezet hec'h-unan ar gêr ken poblet! An hini a oa bras e-touez ar broadoù a zo evel un intañvez. An hini a oa un itron e-touez ar proviñsoù a zo deuet un druajadez.\n2 A-hed an noz e ouel hag an daeroù a c'holo he divjod. Nikun n'he frealz a-douez an holl re he c'hare. Hec'h holl vignoned o deus he zouellet, deuet int da vezañ hec'h enebourien.\n3 Juda a zo bet harluet, er glac'har eo hag en ur sklavelezh bras. Emañ o chom e-touez ar broadoù ha ne gav diskuizh ebet. E holl heskinerien o deus e dapet en enkrez.\n4 Hentoù Sion a zo e kañv, rak den ne zeu ken d'ar gouelioù. Hec’h holl zorojoù a zo didud, hec'h aberzhourien a huanad. He gwerc'hezed a zo glac’haret, hag hi a zo leuniet a c'hwervoni.\n5 Hec'h enebourien a zo lakaet da bennoù, ar re a gasa anezhi a ra berzh. Rak an AOTROU en deus hec'h enkrezet en abeg d'he fec'hedoù niverus. He bugaligoù a zo aet dalc'het dirak an enebour.\n6 Merc'h Sion he deus kollet hec'h holl splannder. He fennoù a zo deuet da vezañ evel kirvi na gavont ket a beurvanoù. Hag ez eont kuit, dinerzh, dirak an hini a red war o lerc'h.\n7 En deizioù he glac'har hag he c'hantreadeg, Jeruzalem he deus bet soñj eus an holl draoù plijus he doa bet adalek an deizioù kozh. Pa'z eo kouezhet he fobl dre zorn an enebour, ne voe den ebet d'he sikour. Hec'h enebourien o deus he gwelet, hag o deus graet goap eus he deizioù sabad.\n8 Jeruzalem he deus gwall bec'het, setu perak ez eo deuet da vezañ un heug. An holl re hec'h enore a zispriz anezhi, rak gwelet o deus he noazhder. Hi hec'h-unan a hirvoud hag a zistro he fenn.\n9 He saotradur a oa e pleg he sae, n'eo ket bet prederiet gant he diwezh. Izelaet en un doare souezhus, nikun n'he frealz. Sell, AOTROU, va glac'har! An enebour a gemer lorc'h.\n10 An enebour en deus astennet e zorn war hec'h holl draoù plijus. Gwelet he deus ar broadoù o tont en he santual; ar re az poa urzhiet diwar o fenn: Ned aint ket da'z podadenn.\n11 Hec'h holl bobl a huanad, klask a reont bara. Roet o deus o holl draoù plijus evit boued, evit adkavout o buhez. Gwel, AOTROU, ha sell penaos ez on disprizet!\n12 N'oc'h teneraet, c'hwi holl hag a dremen dre an hent? Sellit ha gwelit hag-eñ ez eus ur glac'har heñvel ouzh ar glac'har a sko warnon. An AOTROU en deus va enkrezet en deiz e gounnar entanet.\n13 Eus an nec'h en deus kaset em eskern un tan a lonk anezho. Stegnet en deus ur roued dindan va zreid. Graet en deus din kouezhañ en a-dreñv ha bezañ mantret ha dinerzh bemdez.\n14 Yev va direizhderioù a zo ereet gant e zorn. Gweadennet int, hag e pouezont war va gouzoug. Torret en deus va nerzh, an AOTROU en deus va lakaet etre daouarn na c'hellan ket stourm outo.\n15 An AOTROU en deus diskaret an holl dud kreñv em c'hreiz. Galvet en deus un emvod em enep, evit distrujañ va zud yaouank. An AOTROU en deus jaodret er waskell ar werc'hez merc'h Juda.\n16 En abeg da-se eo e ouelan hag e teuz en dour va lagad. Ar frealzer a c'hellfe dic’hlac’hariñ va ene a zo aet pell diouzhin. Va mibien a zo mantret rak an enebour a zo kreñvoc'h.\n17 Sion a astenn he daouarn ha den n'he frealz. An AOTROU en deus roet urzh da enebourien Jakob bezañ a-dro-war-dro dezhañ. Jeruzalem a zo deuet da vezañ ur saotradur en o zouez.\n18 An AOTROU a zo reizh, rak ez on bet disent ouzh e c'henoù. Pobloù, selaouit holl, gwelit va glac'har. Va gwerc'hezed ha va zud yaouank a zo bet harluet.\n19 Galvet em eus va mignoned, met va zouellet o deus. Va aberzhourien ha va henaourien a zo marvet e kêr. Klask a raent boued evit adkavout o buhez.\n20 Sell AOTROU! Me 'zo en estrenvan, va c'hreizon a verv. Va c'halon a zo trubuilhet ennon, rak gwall zisent on bet. En diavaez ar c'hleze en deus graet e zistrujoù, en diabarzh ez eus ar marv.\n21 Klevout a reont ac'hanon oc'h huanadiñ, ha nikun na'm frealz. Va holl enebourien o deus klevet va gwalleur hag a zo laouen gant ar pezh ac'h eus graet. Kas a ri an deiz, en disklêrii, ma vint heñvel ouzhin.\n22 Ra zeuio o holl zrougiezh dirazout. Gra dezho evel m'ec'h eus graet din en abeg da'm holl zisentidigezh. Niverus eo va huanadoù ha dinerzh va c'halon.\n1 Penaos en deus an AOTROU en e gounnar goloet gant ur goumoulenn merc'h Sion? Taolet en deus eus an neñvoù d'an douar splannder Israel. Da zeiz e gounnar n'en deus ket bet soñj eus skabell e dreid.\n2 An Aotrou en deus distrujet, didruez, holl lec'hioù plijus Jakob. Diskaret en deus, en e fulor, kreñvlec'hioù merc'h Juda, o zaolet en deus d'an douar. Disakret en deus ar rouantelezh hag he fennoù.\n3 Bruzunet en deus holl nerzhioù Israel en e gounnar entanet. Tennet en deus en a-dreñv e zehou dirak e enebourien. Enaouet en deus e Jakob un tanflamm o lonkañ a bep tu.\n4 Stegnet en deus e wareg evel un enebour. Dalc'het en deus e zehou evel hini un argader, lazhet en deus kement hini a oa plijus d'al lagad. E teltenn merc'h Sion en deus skuilhet e gounnar evel un tan.\n5 An Aotrou a zo bet evel un enebour. Lonket en deus Israel, lonket e holl balezioù, distrujet e holl greñvlec'hioù. Liesaet en deus e ti merc'h Juda an huanadoù hag ar c'hlemmoù.\n6 Gwastet en deus e deltenn evel ul liorzh ha distrujet lec'h e vodadenn. An AOTROU en deus graet disoñjal e Sion ar gouelioù hag ar sabadoù. E fulor e gounnar en deus distaolet ar roue hag an aberzhour.\n7 An Aotrou en deus kasaet e aoter ha taolet kuit e santual. Lakaet en deus mogerioù e balezioù en daouarn an enebour. Graet o deus trouz e ti an AOTROU, evel d'un deiz gouel.\n8 An AOTROU en doa graet e vennozh, distrujañ moger merc'h Sion. Astennet en deus ar gordenn warni ha n'en deus ket lamet e zorn a-raok bezañ he gwastet. Lakaet en deus e kañv an harz hag ar voger, a-gevret e klemmont.\n9 He dorojoù a zo sanket en douar, distrujet ha torret en deus ar prennoù. He roue hag he fennoù a zo e-touez ar broadoù, al lezenn n'emañ ken. Ar brofeded zoken n'o deus gweledigezh ebet a-berzh an AOTROU.\n10 Henaourien merc'h Sion a zo azezet dilavar war an douar. Lakaet o deus poultr war o fenn, gourizet int a seier. Gwerc'hezed Jeruzalem a stou o fenn etrezek an douar.\n11 Va daoulagad a zo faezh gant an daeroù, va c'hreizon a verv. Va avu en em stlabez war an douar en abeg da c'houli merc'h va fobl. Ar bugaligoù hag ar magadelloù a sempl war leurioù kêr.\n12 Lavarout a reont d'o mammoù: Pelec'h emañ gwinizh ha gwin? Hag e kouezhont evel tud gloazet war leurioù kêr. Hag e varvont war vrennid o mammoù.\n13 Petore testeni a ginnigin dit? Gant petra ez keñveriin, merc'h Jeruzalem? Ouzh petra ez hañvalin evit da frealziñ, gwerc'hez merc'h Sion? Rak da c'houli a zo bras evel ar mor, ha piv az pareo?\n14 Da brofeded o deus bet evidout gweledigezhioù gaouiat hag aner. N'o deus ket dizoloet dit da zrougiezh evit distreiñ da harlu. Met diouganet o deus traoù faos ha touellus.\n15 An holl dremenidi a stlak o daouarn warnout. C'hwitellat a reont, hejañ a reont o fenn war verc'h Jeruzalem. Hag-eñ eo hi ar gêr a zo anvet peurvat en he c'haerder, levenez an douar holl?\n16 Da holl enebourien o deus digoret o genoù a-enep dit. C'hwitellat a reont ha skrignal o dent en ur lavarout: He lonket hon eus! Ya, amañ emañ an deiz a c'hortozemp, erru eo, e welout a reomp!\n17 An AOTROU en deus graet hervez e vennozh, sevenet en deus ar gomz divizet abaoe pell. Distrujet en deus didruez. Laouenaet en deus an enebour diwar da benn, savet en deus nerzh da waskerien.\n18 O c'halon he deus garmet etrezek an Aotrou. Moger merc'h Sion, skuilh daeroù evel ur froud deiz ha noz. N'en em roi ket a ehan, ha ne ziskuizho ket da ibil-lagad.\n19 Sav ha garm e-pad an noz, adalek deroù ar beilhadennoù. Skuilh da galon evel dour dirak dremm an Aotrou. Sav da zaouarn evit buhez da vugaligoù a varv gant an naon e kognoù pep straed.\n20 Sell, AOTROU, gwel da biv ec'h eus graet evel-se! Hag-eñ e tebro ar gwragez o frouezh, ar vugaligoù a vailhurent? Hag-eñ e vo lazhet an aberzhour hag ar profed e santual an AOTROU?\n21 An den yaouank hag an den kozh a zo gourvezet war an douar er straedoù. Va gwerc'hezed ha va re zibabet a zo kouezhet dre ar c'hleze. Lazhet ec'h eus da zeiz da gounnar, mouget ec'h eus didruez.\n22 A bep tu ec'h eus galvet warnon ar spontoù evel d'un deiz gouel. Da zeiz kounnar an AOTROU den n'en deus tec'het na bevet. Ar re am boa mailhuret ha desavet, an enebour en deus o lonket.\n1 Me eo an den en deus gwelet ar glac'har dindan bazh e gounnar.\n2 Va renet en deus ha graet din kerzhout en deñvalijenn ha nann er sklêrijenn.\n3 A-enep din en deus troet ha distroet e zorn e-pad an deiz.\n4 Gwastet en deus va c'hig ha va c'hroc'hen, friket va eskern.\n5 Savet en deus em enep ha va gronnet a c'hwervoni hag a boan.\n6 Va lakaet en deus da chom e lec'hioù teñval, evel ar re a zo marv abaoe pell.\n7 Savet en deus ur voger en-dro din ma ned in ket er-maez, pounneraet en deus va hern.\n8 Pa c'harman ha pa c'halvan zoken skoazell, e harz ouzh va fedenn.\n9 Serret en deus va hentoù gant mein-ben, distrujet eo va gwenodennoù.\n10 Un arzh e spi eo bet evidon, ul leon e lec'hioù kuzhet.\n11 Distroet en deus va hentoù, roget ac'hanon, va lakaet en glac'har.\n12 Stegnet en deus e wareg, ha va lakaet evel ur gwenn evit ar bir.\n13 Graet en deus da viroù e glaouier mont em lounezhi.\n14 Goapaet on bet gant va holl bobl, o c'hanaouenn ez on bet bemdez.\n15 Va leuniet en deus a c'hwervoni, va mezviet a huelenn.\n16 Torret en deus din va dent gant grouan, va goloet a ludu.\n17 Pellaet ec'h eus ar peoc'h diouzh va ene, ankounac'haet em eus an eurvad.\n18 Hag em eus lavaret: Kollet eo va nerzh ha va esperañs en AOTROU.\n19 Az pez soñj eus va glac'har hag eus va c'hantreadeg; n'int nemet huelenn ha c'hwervoni.\n20 Va ene en deus soñj hep paouez, ha dinerzhet eo ennon.\n21 Met kement-mañ a eñvorin da'm c'halon, setu perak em bo esperañs:\n22 Madelezhioù an AOTROU eo ned omp ket aet da get, e drugarezioù n'int ket echuet.\n23 En em nevesaat a reont bep mintin, da fealded a zo bras.\n24 An AOTROU a zo va lodenn, eme va ene, setu perak em bo esperañs ennañ.\n25 An AOTROU a zo mat evit ar re a zo en gortoz dezhañ, evit an ene a glask anezhañ.\n26 Mat eo gortoz didrouz silvidigezh an AOTROU.\n27 Mat eo d'an den dougen ar yev e-pad e yaouankiz.\n28 Azezet eo e-unan ha sioul, rak karget eo gantañ.\n29 Lakaat a ra e c'henoù er poultr, marteze e vo un spi bennak.\n30 Kinnig a ra e jod d'an hini a sko warnañ, e walc'h en deus a zismegañs.\n31 Rak an Aotrou ne zistaol ket da viken.\n32 Ma ro glac'har, truez en deus ivez, hervez braster e drugarezioù.\n33 N'eo ket a youl vat e ro glac'har pe enkrez da vibien an dud.\n34 Pa vac'her dindan an treid holl brizonidi ar vro,\n35 pa fallaer gwir unan bennak dirak dremm an Uhel-Meurbet,\n36 pa reer gaou d'un den en e afer, daoust hag an Aotrou ne wel ket kement-se?\n37 Piv a lavar e c'hoarvezfe un dra hep n'en defe an Aotrou e c'hourc'hemennet?\n38 Ne zeuont ket eus mouezh an Uhel-Meurbet ar gwalleur evel an eurvad?\n39 Perak e klemmfe an den bev, an den a bec'h?\n40 Klaskomp ha furchomp hon hentoù, ha distroomp d'an AOTROU.\n41 Savomp hor c'halonoù hag hon daouarn war-zu Doue a zo en neñvoù.\n42 Pec'het hon eus, disent omp bet, ha ne'c'h eus ket pardonet.\n43 Gwisket a gounnar, ec'h eus redet war hol lerc'h, lazhet ec'h eus didruez.\n44 Gwisket a c'houmoul, e harzez ouzh ar bedenn.\n45 Graet ec'h eus ac'hanomp ur skubien hag un dismegañs e-kreiz ar pobloù.\n46 Hon holl enebourien o deus digoret o genoù a-enep deomp.\n47 Ar spont, ar poull, an distruj, an diskar a zo evidomp.\n48 Va lagad a deuz e gwazhioù-dour en abeg da ziskar merc'h va fobl.\n49 Va lagad a ouel dibaouez hag hep ehan,\n50 ken na sello an AOTROU ha na welo eus an neñvoù.\n51 Va lagad a ro enkrez da'm ene en abeg da holl verc'hed va c'hêr.\n52 Ar re a zo va enebourien hep abeg o deus va chaseet evel ul labous.\n53 Stardet o deus va buhez en ur poull, taolet o deus ur maen warnon.\n54 An doureier o deus beret war va fenn; lavaret em eus: Graet eo ac'hanon!\n55 Galvet em eus da anv, AOTROU, eus foñs ar poull.\n56 Klevet ec'h eus va mouezh, na guzh ket da skouarn ouzh va huanadoù ha va c'hriadennoù.\n57 En deiz ma em eus da c'halvet, tostaet ec'h eus en ur lavarout: Na'z pez ket aon!\n58 Aotrou, breutaet ec'h eus kaoz va ene, dasprenet ec'h eus va buhez.\n59 AOTROU, gwelet ec'h eus ar gaou o deus graet din, ro din va gwir.\n60 Gwelet ec'h eus o holl veñjañs hag o holl iriennoù a-enep din.\n61 AOTROU, klevet ec'h eus o dismegañs hag o holl iriennoù a-enep din,\n62 muzelloù ar re en em sav em enep hag o divizoù em enep a-hed an deiz.\n63 Sell pa azezont ha pa savont, o c'hanaouenn ez on.\n64 Reiñ a ri dezho o gopr en-dro, AOTROU, hervez labour o daouarn.\n65 Reiñ a ri dezho kaleter ar galon. Da vallozh a vo evito.\n66 Red war o lerc'h ez kounnar, o distrujañ a ri a-zindan an neñvoù, AOTROU.\n1 Penaos eo teñvalaet an aour ha kemmet an aour glan? Penaos eo stlabezet mein ar santual e kognoù pep straed?\n2 Penaos eo deuet mibien karet Sion, a oa priziet evel aour glan, da vezañ kontet evel listri pri, labour dorn ur poder?\n3 An aourgon zoken a ginnig o bronn hag a ro da zenañ d'o re vihan. Met merc'h va fobl a zo deuet da vezañ kriz evel struskañvaled ar gouelec'h.\n4 Teod ar vagadell a zo staget ouzh e staoñ gant ar sec'hed. Ar vugaligoù a c'houlenn bara, ha den ne ro dezho.\n5 Ar re a zebre meuzioù blizidik a varv er straedoù. Ar re a oa desavet e ruz-moug a vriata an teil.\n6 Direizhder merc'h va fobl a zo brasoc'h eget pec'hed Sodom, a voe diskaret en un taol, hep na vije dorn deuet warni.\n7 He Nazereiz a oa glanoc'h eget erc'h, gwennoc'h eget laezh, o liv a oa ruzoc'h eget koural, o c'haerder a oa hini ur safir.\n8 O neuz a zo teñvaloc'h eget an du, n'o anavezer ket er straedoù, o c'hroc'hen a zo staget ouzh o eskern, deuet eo da vezañ sec'h evel koad.\n9 Ar re a zo lazhet dre ar c'hleze a zo eürusoc'h eget ar re lazhet gant an naonegezh, hag a zo drastet tamm-ha-tamm, skuizhet dre ziouer a frouezh er parkeier.\n10 Daouarn tener ar maouezed o deus poazhet o bugale, a zo deuet boued dezho, e-kreiz diskar merc'h va fobl.\n11 An AOTROU en deus sevenet e fulor, stlabezet e gounnar entanet, hag enaouet e Sion un tan en deus lonket he diazezoù.\n12 Rouaned an douar n'o dije kredet, nag hini eus tud ar bed, e teuje an argader hag an enebour e dorojoù Jeruzalem.\n13 En abeg da bec'hedoù he frofeded ha da zireizhder hec'h aberzhourien, o deus skuilhet en he c'hreiz gwad ar re reizh.\n14 Kerzhout a raent evel dalled dre ar straedoù, saotret a wad, kement na c'helled ket stekiñ ouzh o dilhad.\n15 Youc'hal a raed dezho: En em dennit! Dic'hlan! En em dennit, en em dennit! Na stokit ket! War dec'h, e oant o kerzhout amañ hag ahont, hag e veze lavaret e-touez ar broadoù: N'o devo ken chomlec'h ebet.\n16 Dremm an AOTROU he deus o stlabezet, ne sello ken outo. N'o deus ket doujet an aberzhourien, n'o deus ket bet truez ouzh ar re gozh.\n17 Semplaet o deus hon daoulagad en gortoz aner eus ur skoazell. Eus hon tourioù hon eus sellet etrezek ur bobl na c'helle ket hor saveteiñ.\n18 Spiet e oa hor c'hammedoù evit mirout ouzhimp a gerzhout war hol lec'hioù. Tost e oa hon diwezh ha sevenet hon deizioù, ya, deuet eo hon diwezh.\n19 Hon heskinerien a oa skañvoc'h eget erered an neñvoù, redet o deus war hol lerc'h war ar menezioù, ha stegnet o deus pechoù deomp er gouelec'h.\n20 C'hwezh hor fri, olevad an AOTROU, a zo bet tapet en o foulloù, hag e lavaremp diwar e benn: En e skeud e vevimp e-touez ar broadoù.\n21 Tridal a ri hag e vi laouen, merc'h Edom, a zo o chom e bro Uz! An hanaf a dremeno ivez etrezek ennout, mezv ha lakaet en noazh e vi.\n22 Merc'h Sion, poan da zireizhder a zo echu, ne'z kaso ken en harlu. Merc'h Edom, kastizañ a raio da zireizhder, hag e tizoloio da bec'hedoù.\n1 Az pez soñj, AOTROU, eus ar pezh a zo erruet ganeomp, sell ha gwel hon dismegañs.\n2 Hon hêrezh a zo tremenet da ziavaezidi, hag hon tiez da dud estren.\n3 Deuet omp da vezañ emzivaded hep tad, hag hor mammoù a zo evel intañvezed.\n4 Evet hon eus hon dour a briz arc'hant, ha da baeañ hon eus evit ma teu deomp hor c'hoad.\n5 Heskinet omp, ar yev war hor gouzoug. Faezh ez omp ha n'hon eus diskuizh ebet.\n6 Astennet hon eus hon dorn war-zu Ejipt hag Asiria, evit kaout hor gwalc'h a vara.\n7 Hon tadoù o deus pec'het ha n'emaint ken, ha ni hon eus douget o direizhder.\n8 Sklaved a ren warnomp, ha den ne zieub ac'hanomp eus o daouarn.\n9 Klask a reomp hor bara war var hor buhez, en abeg da gleze ar gouelec'h.\n10 Hor c'hroc'hen a zo tomm-grizias evel ur forn, en abeg da daerder an naon.\n11 Gwallet o deus ar maouezed e Sion hag ar gwerc'hezed e kêrioù Juda.\n12 Pennoù a zo bet kroget dre o daouarn, dremm an henaourien n'eo ket bet doujet.\n13 An dud yaouank o deus douget ar maen-milin, ar vugale o deus brañsellet dindan sammoù koad.\n14 An henaourien n'emaint ken ouzh an dorojoù, an dud yaouank ouzh o sonerezh.\n15 Levenez hor c'halon a zo paouezet, hon dañs a zo troet e kañv.\n16 Kurunenn hor penn a zo kouezhet. Gwalleur deomp, rak pec'het hon eus.\n17 En abeg da-se eo klañv hor c'halon, en abeg da-se eo teñvalaet hon daoulagad,\n18 en abeg da venez Sion hag a zo glac'haret, ken e pourmen al lern warnañ.\n19 Met te, AOTROU, te a chomo da viken, ha da dron a bado a oad da oad.\n20 Perak ec'h ankounac'hafes ac'hanomp da viken? Perak e tilezfes ac'hanomp ken pell?\n21 Gra deomp distreiñ ouzhit, AOTROU, hag e tistroimp! Adnevez hon deizioù evel ma oant gwechall.\n22 Hag hon taolet kuit ez pefe da viken? Ha fuloret e vefes a-enep deomp dreist?


En hungareg e reer gant Kölcsey Ferenc met dalc'het e vezo da stumm kornôgel urzhiadur an anvioù tud amañ.\nFerenc Kölcsey ar barzh\nFerenc Kölcsey, ganet d'an 8 a viz Eost 1790 e Sződemeter (Hungaria) hag aet da anaon d'ar 24 a viz Eost 1838, a oa ur barzh hungariat, skridvarnour, prezeger ha politikour, anavezet evit bezañ harpet al luskad politikel frankizour en impalaeriezh an Tiegezh Habsburg.\nAnavezet ez eo dreist-holl evel skrivagner pozioù kan broadel Hungaria, Himnusz, savet er bloavezh 1823 ha lakaet dindan stumm ur c'han gant Ferenc Erkel e 1844.\nBuhez Ferenc Kölcsey[kemmañ | kemmañ ar vammenn]\nFerenc Kölcsey a zo bet ganet e kêr Sződemeter (Săuca e Roumania hiziv-an-deiz). Emzivad pa oa yaouank-flamm, ampechet gant ul lagad dall dre vezañ tapet kleñved ar vrec'h.\nDelwenn Ferenc Kölcsey plasenn Batthany ter kêr Budapest\nDa 15 vloaz e kej gant Ferenc Kazinczy ur skrivagner hungariat ha setu-eñ o vont eveltañ etrezek implij ur skrivañ adreizhet eus ar yezh hungarek, o krouiñ gerioù nevez hag oc'h adimplij lod all disoñjet evit ma chomfe bev-buhezek an hungareg war an holl dachennoù eus ar vuhez.\nEr bloavezh 1809 e voe adkavet Ferenc Kölcsey o vevañ e Pest gant al labour a noter er c'huzul roueel. N'eo ket laouen gant e garg, adkavet e vez e Szatmár oc'h implij e holl amzer o studiañ ar genedoniezh, ar varzhoniezh, ar skridvarn hag o tifenn damkan Kazinczy.\nAdtapet diwar « https://br.wikipedia.org/w/index.php?title=Ferenc_Kölcsey&oldid=1648082 »\nSkrivagnerien kanoù broadel\nKemmoù diwezhañ degaset d'ar bajenn-mañ d'an 9 Mez 2015, da 08:17.


Kontelezh Holland - Wikipedia\nKontelezh Holland a oa ur gontelezh eus an Impalaeriezh Santel Roman en em astenne el lec’h m’emañ bremañ proviñsoù Noord-Holland ha Zuid-Holland, hep an inizi zo e deltaioù ar Roen hag ar Meuse ha gant lod enezennoù en hanternoz, evel Skylge, Flylân Urk, Schokland. Evit melestradur an iliz e oa stag douaroù kontelezh Holland ouzh eskopti Utrecht.\nSkoed-ardamez konted Holland\nDouaroù kontelezh Holland war-dro ar bloavezh 1350.\nE dibenn mare impalaeriezh Karl Veur e veze graet “Frisia” eus an dachenn en em astenne en arvor Mor an Hanternoz, m’emañ hiziv proviñsoù Friz, Noord-Holland, Zuid-Holland. En IXvet kantved e oa un den anvet Dirk I av Holland pe Durk I fan Hollân e penn ar dachenn vras-se ha douaroù a resevas digant ar roue frank Charlez III. Galloud e ziskennidi a yeas war-gresk tamm-ha-tamm ha bec’h a voe meurik a wech etre ar gonted-se hag an impalaer e penn an Impalaeriezh santel roman. Da vare ar gonted Floris Iañ ha Dirk V, en XIvet kantved, e tilec’hias kreiz ar gontelezh war-zu ar mervent, er c’hornôg d’ar Vlie, er pezh zo Holland bremañ. Er Grennamzer e kreskas tachenn konted Holland dre ma veze gounezet douaroù nevez war-goust geunioù ha tachennoù dourek el lodenn-se eus arvor Mor an Hanternoz.\nAdalek 1299, pa oa Jan II av Holland e penn ar gontelezh, ha betek 1581 e voe emglevioù etre kontelezhioù Holland, Hainaut, Zeeland ha West-Friesland (al lodenn eus Friz a oa er c’hornôg d’ar Vlie, hogen poblet gant Friziz en amzer-hont). A-wechoù e veze graet anv eus kontelezh Holland ha West-Friesland, daoust ha ma oa diaes an darempred etre tud Holland ha frizegerien West-Friesland.\nEn Impalaeriezh Santel Roman e oa kontelezh Holland. E 1346 e voe staget ouzh tiegezh Bavaria. Chom a reas evel-se betek 1428, pa dremenas dindan Dugelezh Bourgogn. Dindan ren an impalaer Karl V e oa unan eus Seitek Proviñs an Izelvroioù.\nE 1581 e voe embannet dizalc’hiezh Izelvroioù an Hanternoz diouzh rouantelezh Spagn, dre ur skrid-embann anvet Plakkaat van Verlatinghe e nederlandeg. Graet e voe Brezel ar Pevar-Ugent Vloaz ouzh ar Spagnoled ha c’hoariet e voe ur roll a bouez gant Holland er stourm-se. Ur wech gounezet o dizalc’hiezh gant sinerien Unaniezh Utrecht e kendalc’has Holland da gaout ur plas bras e republik nevez ar Proviñsoù-Unanet.\nAdtapet diwar « https://br.wikipedia.org/w/index.php?title=Kontelezh_Holland&oldid=1861995 »\nDernière modification le 5 Gen 2020, à 19:42


Pajenn:Ar Prat Rimadellou brezonek, 1911.djvu/163 - Wikimammenn\nPajenn:Ar Prat Rimadellou brezonek, 1911.djvu/163\nzae, ha pegen hir ez oa va manchou… Evit an dra-ze oa… evit kuzat va mez ha va foaniou…\nHag e gwirionez, pegement em eus bet da c’houzanv epad va beaj. Hogen, tremenet eo ! Dizale zoken n’em bezo mui sonj ebet a gement-se.\nMat ! d’an ampoent m’edo an tad santel o tont er zâl, pa lavare oc’h va gwelet : « A ! setu aze va Bretonez vat ! » ar pez a dremenas ennon a lavare d’in oan pare ! Poan em boa va-unan o kredi er burzud. Pa ’zoan dizroet d’ar gear, em boa diegi o tenna va dilhad evit gwelet… Gwir oa koulskoude : bez ez oan, bez ez oun bepred pare mat ! Ne jom mui an disterra arouez eus va c’hlenved spontus ; evel nevez eo brema ar c’hroc’hen a yoa goloet a lorgnez. Dre vurzud eo ez oun pareet, dre eur gomz hepken lavaret gant « va fab ! »\nN’oa ket an dro genta d’an aotrou Doue da ziskouez e vadelez e-kenver Gabriella ar Yeoded. Gwelet a reas sklear dourn Doue er veaj hir a reas eus Breiz da Rom.\nGwall-gaset gant an dersien, brevet gant ar skouizder, dare da vervel gant an naon, meur a wech e kredas ar Vretonez n’er ruje biken e penn he beaj; hogen, bep tro m’en em gave dies, eur vouez en he diabarz he frealze hag a zeblante lavaret d’ezi :\n— « Fizians ha nerz kalon ! Bale atao, mont a ri betek Rom, ha gwelet a ri ar Pab ! »\nHa Gabriella a valee adarre.\n— « Eun droiad avat, emezi, eun dervez oa eus ar zizun dremenet, p’edon e kear « Gênes » e weljon a-walc’h n’ez ajen ket pelloc’h. Tersien am boa ha netra n’em boa debret daou zervez a yoa. Edon en eur ru vras pa welis ne jome mui tamm nerz ebet ganen ; azeza ris e korn eun nor evit miret da goueza. Kredi rean edon o vont da vervel, erbedi a ris va ene da Zoue, hag e kinnigis d’ezan va buez evit ma roje de dro frankiz d’« am fab ». N’oufen ket lavaret pegeit oun chomet er stad-se.\nDihuna ris o santout eun dra bennak o steki ouz va breac’h. Seblantout a ra d’in n’oa ket ouspenn diw heur goude kreiz-de pa azezis eno, ha pa zigoris va daoulagad edo ar-goulou war elum en holl ruiou. Eur gwaz eo en doa dihunet ac’hanon ; edo eno en e zav dirazon, eur pez mantel endro d’ezan. Seblantout a rea beza war an oad ; e varo a yoa hir, hag o veza m’oa diskabel e oe eas d’in gwelet n’oa mui nemet eur gurunen vleo war gosteziou e benn, hag eun toulladig a zioc’h e dal uhel. E zoare a yoa meur bed madelezus hag e vouez dous kenan. Lavaret a reas d’in e galleg : — Paour kez maouez ! mar chomit aze e varvot gant an dienez. Red eo d’eoc’h kemeret kalon ha sevel. Delit, kemerit an\nAdtapet diwar « https://br.wikisource.org/w/index.php?title=Pajenn:Ar_Prat_Rimadellou_brezonek,_1911.djvu/163&oldid=161440 »\nKemmoù diwezhañ degaset d'ar bajenn-mañ d'an 4 Mae 2020, da 13:29.


Lestr eus al linenn - Wikipedia\nAl lestr kentañ linenn dre aezhenn Napoléon e 1850\nAl lestr eus al linenn, pe batimant eus al linenn pe lestr linenn a zo bet al lestr brezel zo bet diazez ar brezel war vor etre ar morluoù european, eus deroù an XVIIvet betek kreiz an XXvet. E berzh pennañ a oa en em gannañ dreist-holl gant e ganolioù, e-skoaz al listri a oa a-raok a implije an arsailh bourzh-ouzh-bourzh, pe a gentraoue o enebour. Implij ar ger "linenn" en e anv a zeu eus o doare d'en em gannañ e linennoù emgann. Listri ur strollad-listri a verdee a-steud, ar pezh a roe o zu dezhe d'implijout o c'hanolioù dre zigoroù o c'hostezioù diouzh ar gwellañ hag a zigreske ar riskl da dennañ an eil re war ar re all. Adalek an Eil Brezel-bed e tigreskas pouez al listri eus al linenn, hobregonet hiviziken, dirak hini an dougerien kirri-nij, a oa gouest da dizhout palioù kalz pelloc'h a-drugarez d'an nijerezed.\nAn diwezhañ lestr eus al linenn a oa savet a oa ar morreder emgann HMS Vanguard eus ar Royal Navy. Boulc'het e oa e 1941 ha lakaet er mor e 1944. Implijet e oa adalek 1946 ha kemera reas perzh e kalz kefridioù gweladennoù er C'hommonwealth gant ar roue hag ar rouanez en e vourzh. E 1949 e oa lestr amiral ar Royal Navy er Mor Kreizdouar. E fin ar memes bloavezh e oa eoriet ouzh ar c'hae e tachenn ar morlu e Portland, hag e oa implijet evel ponton skol. Kondaonet e oa e 1959 ha distrujet.\nAdtapet diwar « https://br.wikipedia.org/w/index.php?title=Lestr_eus_al_linenn&oldid=1929987 »\nKemmoù diwezhañ degaset d'ar bajenn-mañ d'an 2 Gen 2022, da 21:25.


Jesus Camp / Heidi Ewing & Rachel Grady (2006) | Korn an dudi\nJesus Camp / Heidi Ewing & Rachel Grady (2006)\nPosted: 22 Meurzh 2013 in Sinema\nJesus Camp a zo un teulfilm amerikan gant Heidi Ewing & Rachel Grady diwar-benn pouez ar brotestanted avielour integrour er gevredigezh hag o mod da dreuzkenteliañ ar vugale.\nDeuet eo er-maez e 2006 eno, e 2007 e Frañs (1e25mn). Anvet e oa bet ‘vit Oscar ar gwellañ teulfilm met kollet en doa ‘enep film Al Gore war ardommañ an hin.\nSpontus eo an teulfilm-mañ. Ur flac’had kreiz ar fas, dibosupl chom diseblant.\nN’on ket paotr ar relijion, daoust din bezañ bet badezet, kumuniet ha stlejet alies d’an oferenn gant ur vamm kristen…\nDaoust din bezañ dizouead hag evit al laikelezh n’on ket a-enep an dud a vev o feiz hep amerdiñ ar re all. Pep hini ‘zo lip’… Met ne c’hallan ket gouzañv an integristed, n’eus forzh peseurt kredennoù relijiel a vefe ganto…\nAr pezh a spont er film-mañ eo an doare ma four an dud-se mennozhioù e penn bugale ne c’hallont ket dibab o-unan d’an oad ma ‘z int. O fal a zo sevel un arme a vugale a vije o rol strewiñ ar feiz, pe kentoc’h o feiz, er gevredigezh a-bezh, o ‘n em silañ e kement plas strategel : er politikerezh, en ekonomiezh hag all… Aozet e vez ganto kampoù hañv, ma vez soubet ar vugale er relijion a-hed an deiz ha bemdez Doue (oups ! ^^) en un doare feuls a-walc’h. Gwelet ‘vez bugale treantet, o leñvañ pe c’hoazh o huchal e vint prest da vervel evit Jezuz ha me oar petra c’hoazh…\nHa fier-ruz eo Becky Fischer, ar bastorez a aoz ar c’hampoù-mañ, da zisplegañ deomp eo dreist ar vugale etre 7 ha 9 bloaz dre ma’z eo an oad gwellañ evit fourañ en o fenn mennozhioù a vo dalc’het en o memor o buhez pad. Displeget e vez dezho n’eo ket posubl krediñ er big bang pe c’hoazh difennet dezho karout Harry Potter dre m’eo ur sorser, ur c’hrouadur diaoulek.\nHeuliet e vez a-dostoc’h tri bugel, Levi, Rachael ha Victoria, trelatet da vat dija gant ar relijion (met dav eo gwelet e peseurt endro e vevont, e peseurt familhoù…). Levi en deus c’hoant bras dont da vezañ pastor ha gwelet e vez o prezeg. Barrek eo dija ‘vit gwir, ur souezh. Rachael he defe c’hoant dont a-benn da gendrec’hiñ tout an dud. Gwelet e vez o vont da blantañ kaoz er straed gant tremenerien n’o deus goûlet netra dezhi, ha sevel goulennoù personel dezho war o feiz hep mezh ebet ha gant ar c’hoant anat o lakaat da cheñch ali. Iskisat tra.\nUr film dedennus-tre eo Jesus Camp, unan kreñv-mat ha direnkus da welet, zoken, pe dreist-holl, evit ar gristenien o-unan d’am soñj. Diaes eo gwelet na pegen pell e c’hall mont an traoù e lec’hioù zo. Re bell d’am soñj…\nKendrec’het on n’eus nemet ur c’hammedig etre relijion ha ranngredenn met ar gristenien-se a zo spontusoc’h ‘vit tud rannkredennoù-zo, sûr-mat…\nErfin, n’eo ket ar film na me a lakao pep tra da cheñch ‘m eus aon…\nAr filmig-kinnig, deoc’h da gaout un tañva\n22 Meurzh 2013 da 10:04 PM\nFellout a ra din gwelet an teulfilm-se abaoe pell! Ret ‘vo din e amprestiñ. Souezhet on avat, lârat a rez katoliked, n’eo ket protestanted kentoc’h? (Peogwir e tremen er Stadoù-Unanet e seblantfe din logikoc’h met posupl eo e vefe katoliked hañ)\n23 Meurzh 2013 da 9:33 mintin\nMea maxima culpa. Evel-just ez int protestanted, hag avielourien zoken. Pennad skrivet re vuan… Reizhet eo, trug.\nTalvezout a ra ar boan bezañ gwelet…\n24 Meurzh 2013 da 1:02 PM\n23 Meurzh 2013 da 7:31 PM\nSetu un teulfilm n’anavezen ket hag a sellin gant interest. Filmoù propaganda forzh pegement a gaver war ar rouedad, lod anezho evel “They have sold their soul to rock ‘n roll” a zo fentus, ken tort ar sorbiennoù a gontont met amañ e vez kaoz eus bugale ! Plijet on bet gant da zigoradur evit ma vefe sklaer an traoù, ar memes sav-poent zo ganin (met gouzañvet em eus an dilhad-sul ouzhpenn !)\n25 Meurzh 2013 da 5:45 PM\nEvit lâret gwir ez eo un tamm propaganda tu-enep ar film-se en ur mod, met ken feuls eo ar re all ha ken spontus gant o bugale ma c’haller kompren perak o deus bet c’hoant, pe ezhomm, ar sevenourezed d’ober ar film.\nYa, kavet ‘m eus gwelloc’h lakaat an traoù sklaer… Morse n’am eus komprenet perak e oa bet programet an oferenn memes mare ha telefoot ! ^^ Evit amerdiñ ma mamm e lâren dezhi e vije muioc’h a dud d’an oferenn ma ne vije ket bet d’an eur-se, ken trist ma oan da c’hwitout an disoc’hoù mell-droad.


Claudy Le Breton a embann e pellgomzo da A-Stroll evit studial o choulennoù a-ziwar-benn ar Brezhoneg er vuhez foran. - le blog de GAEL ROBLIN militant de la gauche indépendantiste Bretonne.\n<< Solidaires avec les prisonniers... Appel d'un ancien prisonnier... >>\nClaudy Le Breton a embann e pellgomzo da A-Stroll evit studial o choulennoù a-ziwar-benn ar Brezhoneg er vuhez foran.\nD’ar sadorn 18 a viz even e oa aet izili A-Stroll da skignañ traktoù e kastell ar Roc’h Ugu evit goulenn e vefe muioc’h a sikour evit ar Brezhoneg digant kuzul-meur Aodoù an Arvor.\nTro mil trakt zo bet skignet, ha degemeret mat gant an dud. Claudy leBreton prezidant an departamant en deus lavaret da stourmerien ha stourmerezed A-Stroll e pellgomzfe dezhe a-benn studial o c’houlennoù.Hennezh eo an hini en devoa goulennet digant an tier kêr eus an departamant da lakaat Saozneg en o c’hannadigoù, pa n’eus tamm plas ebet evit ar Brezhoeg e hini an departamant ! Christian Leprovost atebek war ar sevenadur er c’huzul-meur e deus graet kement all. Kement mañ o deus embannet dirak ar gelaouennerien niverus deuet d’ar Roc’h Ugu evit digoradur hañvez sevenadurel ar c’huzul departamant. Renerien ar c’hastell o deus embannet int ivez e oant kontant da lakaat brezhoneg war wel war al lec’h.\nMa seblant laouen izili A-stroll e lavaront e vo ret heuliañ tout se a dost evit ma vefe lakaet e pleustr an holl bromesaoù kaer se.\nSed aze da heul trakt A-Stroll :\n„N’omp ket chas ! Brezhoneg yezh ofisiel !\nEtre ar chas hag an dud , ar yezh an hini eo a ra an diforc’h. Eus ur vro d’eben e harz ar chas er memes mod. Pep pobl avat he deus he sevenadur hag he yezh. Ken pouezus eo spered an den hag e gorf ha ken gwazh eo lazhañ e yezh hag e gorf.\nNac’het e vez hon gwirioù gant mellad 2 ar vonreizh c’hall a zo un torfed ofisiel a-enep gwirioù mab-den.\nGoude un hir a stourm hor boa lakaet departamant Aodoù an Arvor da ginnig panelloù brezhonek war vord an hentoù. Hag abaoe...da grediñ zo eo deuet politikerezh yezh an departamant da vezañ nemet gortoz ambrougiñ ar c’harr-kañv.\nGoulenn groñs a reomp digant ar c’huzul-departamant :\n-Ma vo ar brezhoneg par d’ar galleg e kement tra skrivet er Roc’h Ugu pe da vrudañ a arvestoù a vo kinniget eno.\n-Ma vo degemeret ar Brezhoneg e kannadig ar c’huzul departamant « Côtes d’Armor ».\n-Ma vo bruderezh e Brezhoneg e kement darvoud skoazellet gant ar c’huzul-departamant.\n-Ma vo degemeret ar Brezhoneg e melestradurezh ar c’huzul departamant.\n-Ma vo savet ul luskad foran e kenver ar brezhonegerezed hag ar vrezhonegerien evit ma vo lorc’h enne oc’h ober gant ar yezh koulz er vuhez bemdez evel er vuhez foran. »


1añ a viz Du 1973\nAishwarya Rai (ಐಶ್ವರ್ಯಾ ರೈ e touloueg, distaget [ɛʃvərjɑː rɑːj]), anvet ivez Aishwarya Bachchan, zo un aktourez sinema eus India, brudet er bed a-bezh abalamour d’ar filmoù hindi, tamil, bengali ha saoznek eo bet o c’hoari enno.\nGanet eo bet d’ar 1añ a viz Du 1973 e Mangaluru, e stad Karnataka. Brudet eo bet da gentañ dre m’he deus gounezet konkourioù kened (Miss World 1994, pa oa 20 vloaz). Goude-se eo bet poltredet evit brudañ merkoù a bep seurt evel L'Oréal, De Beers (diamantoù) ha Coca-Cola.Hag aet eo da aktourez.\nHe film kentañ a voe Iruvar (e 1997). Er bloavezh war-lerc’h e teuas da vezañ anavezet e bed ar sinema gant ar film Jeans. Goude ar filmoù kentañ-se, e tamil, e krogas da c’hoari e filmoù hindi, e Bollywood.\nBerzh bras a reas ar film Devdas (e 2002), a c’hoarie-hi ennañ, gant aktourien all evel Shahrukh Khan ha Madhuri Dixit. Brudet eo bet ar film-se er-maez eus India, peogwir eo bet diskouezet e Festival Cannes (ar film kentañ en hindi diskouezet er festival-se).\nE 2003 e oa bet Aishwary Rai ezel eus ar juri e Festival Cannes. E 2004 e oa bet anvet gant Time Magazine da unan eus ar "100 den pouezusañ er bed". Un delwenn zo bet graet dezhi er mirdi Madame Tussaud e Londrez.\nDimezet eo gant Abhishek Bachchan.\n1997 : Iruvar gant Mani Ratnam\n1997 : Iddaru gant Mani Ratnam\n1997 : Aur Pyar Ho Gaya gant Rahul Rawail\n1998 : Jeans gant S. Shankar\n1999 : Hum Dil De Chuke Sanam gant Sanjay Leela Bhansali\n1999 : Aa Ab Laut Chalen gant Rishi Kapoor\n1999 : Taal gant Subhash Ghai\n1999 : Ravoyi Chandamama gant Jayant Paranji\n2000 : Mela gant Dharmesh Darshan\n2000 : Hamara Dil Aapke Paas Hai gant Satish Kaushik\n2000 : Dhai Akshar Prem Ke gant Raj Kanwa\n2000 : Josh gant Mansoor Khan\n2000 : Kandukondain Kandukondain gant Rajiv Menon\n2000 : Sanam Tere Hain Hum gant Jayant Paranji\n2001 : Albela gant Deepak Sareen\n2002 : Devdas gant Sanjay Leela Bhansali\n2002 : Hum Kisise Kum Nahin gant David Dhawan\n2002 : Hum Tumhare Hain Sanam gant K.S. Adiyaman\n2002 : 23rd March 1931 : Shaheed gant Guddu Dhanoa\n2002 : Shakti gant Krishna Vamshi\n2003 : Kuch Na Kaho gant Rohan Sippy\n2003 : Dil Ka Rishta gant Naresh Malhotra\n2003 : Chokher Bali gant Rituparno Ghosh\n2003 : Khakee gant Rajkumar Santoshi\n2004 : Bride and Prejudice (Coup de foudre à Bollywood e galleg) gant Gurinder Chadha\n2004 : Raincoat gant Rituparno Ghosh\n2005 : Shabd gant Leena Yadav\n2005 : The Mistress of Spices gant Paul Mayedas Berges\n2006 : Umrao Jaan gant J.P. Dutta\n2006 : Dhoom 2 gant Sanjay Gadhvi\n2007 : Guru gant Mani Ratnam\n2007 : Provoked gant Jag Mundhra\n2007 : The Last Legion (La Dernière Légion e galleg) gant Doug Lefler\n2008 : Jodhaa Akbar gant Ashutosh Gowariker\n2008 : Sankar Raj\nAdtapet diwar « https://br.wikipedia.org/w/index.php?title=Aishwarya_Rai&oldid=1517294 »\nKemmoù diwezhañ degaset d'ar bajenn-mañ d'an 17 Gou 2013, da 05:33.